Trede quevren - Ar seizvet Chabistr - Wikimammenn\nTrede quevren - Ar seizvet Chabistr\nYouen-Yan-Lois Derrien, 1779-1792 (?) (p. 189-196)\n◄ Ar c’huec’hvet Chab. Penaus an humilite a ra deomp caret hon abjection hac hon dismeganç propr, da lavaret eo caret beza humiliet ha dispriget Ar seizvet Chab. Penaus e rencomp conservi hon reputation o pratica an humilite An eizvet Chab. Evit an douçder en andret an Nessa hac evit ar remed ouz ar goler ►\nPenaus e rencomp conservi hor reputation o pratica an humilite.\nAR veuleudi, an enor hac ar c’hloar ne vezont quet roet d’an dud evit ur vertuz simpl, mæs evit ur vertuz excellant ; rac dre ar veuleudi e fell deomp lacat ar re-all da gaout istim eus an excellanç a so er re a veulomp, dre an enor e tisquezomp penaus hon eus hon-unan istim anezo : hac ar c’hloar ne deo quen tra d’am avis nemet ur certen sclerigen a reputation pehini a sorti eus a gals a veuleudiou hac a enoriou destumet assambles, en hevelep-fæçon ma zeo an enoriou hac ar veuleudiou evel mein precius a douez pere destumet assambles e sorti ar c’hloar evel ur berlesen. Mæs evel na ell quet an humilite souffr e teuemp da sonjal e vemp excellant, pe e tleffemp beza preferet d’ar re-all, ne ell quet ivez permeti e teuemp da glasq ar veuleudi, an enor hac ar c’hloar pere a so dleet da ur vertuz excellant hepquen. Consanti a ra cousgoude d’an avertissamant eus ar Fur, pehini hon avertis da gaout sourci eus hon reputation, abalamour ar reputation vad a so un istim non pas eus vertuz excellant ebet, mæs hepquen eus a ur vertuz simpl ha commun pehini a.bermet gueneomp an humilite da anaout enomp, ha peveus a hini e permet gueneomp ive parconsecant e tesirremp ar reputation. Guir e penaus an humilite a zisprisse ar reputation, ma ne desse quet a izom ar garantez anezi ; mæs evel ma zeo hi eo unan eus ar fondamanchou pe var re ez e fontet ar societe hac an union a so etouez an dud, hac evel ma zomp non pas hepquen inutil, mæs domachus d’ar public hep ar reputation-se, abalamour d’ar goall exempl a guemer diouzomp pa na vezomp quet e reputation vad, ar garantez a c’houlen, hac an humilite a guef agreabl e teuemp da zesirout ha da gonservi preciusamant ar reputation-se.\nGoudese, peguement bennâc na de quet an deliou eus ar guez da veza istimet cals anezo o-unan, evel ma servichont cousgoude cals, non pas hepquen evit orni ar guez, mæs ivez evit conservi ar frouez endra ma zint c’hoaz rener ; evelse ivez ar reputation vad, peguement bennâc na de quet cals da veza desiret anezi e-unan, ne les quet cousgoude na de profitabl bras, non pas hepquen evit orni hor buez, mæs ivez evit conservi hor vertuziou, ha principalamant ar vertuziou pere a so c’hoaz tener ha sempl. An obligation da veinteni hon reputation ha da veza an hevelep tud ma zoump istimet, a ra deomp en em gouragi gant un effort puissant ha douç d’en em renta vertuzus mui-ouz-vui. Conservomp hor vertuziou, va Philotee, abalamour ma zint agreabl da Zoue peini eo an objet bras ha souveren eus hon oll actionou. Mæs evel ar re pere a fell dezo miret frouez n’en em gontantont quet d’o c’honfita, n’o lequeont c’hoaz e podou pere a so propr d’o chonservi : dememes peguement bennâc ma ve ar garanrez divin principalamant ve a gonserve hor vertuziou, cousgoude e c’hellomp c’hoaz implija ar reputation vad evel un dra so propr ha profitabl d’o c’honservi. Ne rencomp quet cousgoude beza re ardant re briminic ha re sansibl e quever an dra-se ; rac ar re pere a so quen dilicat ha quer guiridic-se e quènver o reputation, a so hènvel ouz ar re pere a guemer medicinerez evit an disterra incommodite a erru ganto, hac o songeal an hense conservi o yec’het, eo e ruina eo a reont ; rac dre an dilicateri hac ar guiridinez-se en em rentont bigarre, mutin, insupportabl, hac e provocont ar valiç eus ar goall deodou d’o drouc-prezec. Dissimuli-ha disprisout an injuriou, an drouc-prezeguerez hac ar c’halomniou hep ober man anezo, a gustum beza cals profitaploc’h remed eguet disquez ressantimant, na contest, na vengeanç ebet evito. Pa o disprijomp ha pa na reomp man ebet anezo, e tisparissont evel ur bouil moguet en ear ; ha mar deuomp d’en em formalisa ha d’en em gourrouci ouz an injuriou hac ouz an droug a lavarer ac’hanomp, e seblantomp disquez ez oump coupabl o tont erc’hisse d’en em glasq. Ar C’hrocodilles ne noas nemet d’ar re o deveus aon razàn, nac an droug-prezeg ne noas ive nemet d’ar re en em laca e poan anezi.\nPa vezomp re aonic na gollemp hon reputation, e tisquezomp un disfizianç vras eus ar fount anezi, pehini eo ar virionez eus a ur vuez vad. Ar C’heriou pere o deveus ponchou coat a-ziouc’h rivierou bras, o deveus aon na daent gant an dour quellies reverdi a vez ; mæs ar re o deveus ponchou mean n’en em lequeont quet e poan eus ar reverdiou bras so-quen : dememes ar re a so fontet mat e doujanç Doue hac en e garantez ne gustumont ober man eus a reverdi an teodou injurius, mæs ar re en em guef sempl a zeu d’en em inquieti da bep mare. Certenamant, Philotee, an hini a fell dezàn caout reputation vad e speret an oll a zeu d’e c’holl e speret an oll ivez, hac e verit coll an enor nep piou-bennâc a fell dezàn e gaout diouz tud pere a so disenoret o-unan dre ar viçou ma zint sujet dezo.\nAr reputation ne deo nemet evel un ansain pehini a zisquez p’eleac’h e loich ar vertuz : ar vertuz eta a dle beza preferet ato e peb tra hac e peb leac’h. Ha rac-se mar lavarer ez ouc’h un hipocrit pe un hipocrites, abalamour ma zouc’h en em roet d’an devotion ; mar lavarer ez ouc’h un den laich ha digouraich, abalamour ma hoc’h eus pardonet an injur so great deoc’h, grit goab a guemense tout. Rac ouzpen na deus nemet tud sot hac impertinant a guement a ra an seurt jugeamanchou-se, pa dleffac’h coll hoc’h hano mad, ne rancac’h quet dilesel ar vertuz na distrei diouz an hent mad eus ho silvidiguez, abalamour ma zeo ret preferi ar frouez d’an d’an deliou, da lavaret eo ar mad interieur ha spirituel da bep seurt mad exterieur. Jalous e tleomp beza eus hon hano mad, ha hon pas idolatret ; hac evel na dleomp quet offansi lagat ar re vad, ne dleomp quet ive contanti lagat ar re vechant. Ar varo a so un ornamant da visaich ar goas, hac ar bleo da hini ar vaoues : mar bez tennet toutafæt ar varo eus ar c’hroinch hac ar bleo eus ar pen, difficil bras eo e c’halle biquen sevel adarre ; hoguen ma na vez nemet trouc’het hepquen, ha memes raset, e cresco souden goudese hac e teui so-quen da veza crehoc’h ha stancoc’h. Evelse ive, peguement bennâc ma ve ar reputation trouc’het ha memes toutafæt raset gant teod an drouc-prezeguerien, pehini, eme Zavid, a so evel ur rasouer lem, ne ranquer quet en em inquieti a guemense, rac souden e savo hac e cresco adarre da veza non pas hepmuiquen quer caer ha ma zoa, mæs da veza c’hoaz creoc’h ha cerzzoc’h eguet diaguent. Hoguen mar deu hor viçou, hon lachete hac hor goall vuez da lamet toutafæt hon reputation digueneomp, e vezo dies bras e saffe biquen mui, abalamour ma ze diframet ar c’hrizien anezi ; rac ar c’hrizien eus ar reputation vad eo ar vuez vad ive, pehini endra bad gueneomp a ell produi ato a nevez an enor a so dleet dezi. Ret e quitât an antretien vean-se, ar pratiq inutil-se, ar garantez friol-se, an hentis sot-se, mar de noasus an dra-se d’ar reputation ; rac ar reputation a dal mui eguet peb seurt contantamanchou vean. Hoguen mar deo evit en em exerci er vertuz, evit en em avanç en devotion hac evit querzet etrese ar mad eternel eo e teuer da vurmuri, da c’hrouignal ha da zroug-coms en hon enep, lesomp ar chaç da harzal ouz al loar ; rac mar guellont excita ur goall istim bennâc a enep hon reputation, ha trouc’ha pe rasa erc’hisse ar bleo hac ar varo eus hon hano mad, souden e savo adarre, hac ar rasouer eus an droug prezec a servicho evit hon enor, evel ma servich ar sarp evit ar vinien, pehini a laca da rei abondanç a ræsin oc’h e zailla.\nHor bezet ato hon daoulagat var Jesus-Christ crucifiet : querzomp en e servich gant fizianç ha gant simplicite, mæs gant furnez ha gant discretion. Èn vezo ar protecteur eus hon reputation ; ha mar permet e ve lamet digueneomp, ne vezo nemet evit renra deomp un all guell, p’evit ober deomp profita en humilite santel peveus a hini un onç hepquen a dal mui eguet mil livr eus a enor. Mar bezemp blamet en injust, opposomp gant peoc’h ar virionez d’ar pez a lavarer ac’hanomp e faus. Mar perseverer d’hor c’halomnia, perseveromp d’en em humilia, o lacat evelse hon reputation gant hon ene etre daouarn Doue : ne ouffemp quet e assuri guell. Servichomp Doue gant ar reputation fall couls ha gant an hini vad, evel a rea Sant Paul ; evit ma c’hallimp lavaret gant David : o va Doue, abalamour deoc’h eo em eus souffret an dismeganç hac ez e bet goloet va bisaich gant ar vez. Excepti a ràn coulgoude certen crimou quer grevus ha quen iffam, na dle nicun souffr beza blamet ha calomniet anezo, pa ell en em justifia diouto legitimamant. Excepti a ràn ive certen personachou diouz reputation pere e tepand silvidiguez cals ; rac er c’hasiou-se eo ret pourchu pæsiblamant ar reparation a enor eus an injur recevet, hervez an avis eus an Deologianet.\nAdtapet diwar « https://br.wikisource.org/w/index.php?title=Trede_quevren_-_Ar_seizvet_Chabistr&oldid=127209 »\nKemmoù diwezhañ degaset d'ar bajenn-mañ d'an 9 Eos 2018, da 12:30.


Kaozeal:Stêr an Intel - Wikipedia\nKaozeal:Stêr an Intel\nDemad deoc'h oll.\nNepell ag an Intel eh on é chomer ha gwall alies e tremenan àr ar pont-Lorois dreist ar staer. Nend eus ked kehed so, eh eus bed ouzhpenned ar brezhoneg àr ar pannel a so skrived anw ar staer àrnehoñ, ha lenned e vez "Gwazh an Intel".\nHenn kaved a ran drol un tamm. Aweidin ew kentoc'h ur gwazh ur staerig vihanig-tout ged nemeur a zour enni ; "un ruisseau" e galleg, kea ! Pe "une veine d'eau" sokén ! Evel ma vez implijed ar ger "gwazh" (/gwazh(i)enn) aweid gwazhow ar c'horf aweid ar gwaed.\nNeblec'h ne gavan ar ger "gwazh" ged ar ster "rivière", e geriadur ebed ! Er Favereau glas sokén (hag a so tew-tew koulskoude ha lan a etimologiezh hag a skweriow lec'hel) ne vez ked kaved ar ster-se, hag ennañ e vez gwraed "Stêr an Intel" a... beñ Staer an Intel, justamant ! Anad ew, arabad klask pemp troad d'ar maout.\nÀr gartenn Breizh embanned ged an Ofis e vez lenned "Stêr an Intel" iwe.\nÀr o fajenn internet, doc'h un tu arall, e vez kaved se kentoc'h : skeudenn tenned a lec'hienn an Ofis\nDaoust ha klewed ho peus c'hoazh an implij-sen ? Pe lenned, estr aweid ar panel evel-just.\nUr fazi a-berzh an Ofis eo *Gwazh an Intel, da'm soñj : ur stêr wirion eo Stêr an Intel, pa red eus hec'h andon e Penhoet e Langedig betek ar mor.\nHe ment n'he deus netra da welet gant he statud douradurel : un andon + ur red + ur genoù = ur stêr, ha pa vije Stêr an Intel pe ar stêr Nil.\n— Lagad Zoltec (kaozeal) 14 Mae 2017 da 16:50 (UTC)\nAdtapet diwar « https://br.wikipedia.org/w/index.php?title=Kaozeal:Stêr_an_Intel&oldid=1748297 »\nKemmoù diwezhañ degaset d'ar bajenn-mañ d'an 14 Mae 2017, da 16:50.


Betek e varv e chomas Aldous Huxley stag ouzh The Vedanta Society of South California (VSSC) ; 48 pennad a skrivas evit kelaouenn an aozadur etre ||1941]] ha 1960.  En abeg d'e vennozhioù prederourel avat – ne grede e doue ebet, pa ne c'heller ket prouiñ bezañs doue pe zoueez – ne c'hallas ket en em reiñ d'ur relijion. E-keit-se e labouras Huxley evel senarioour en Hollywood. Ar bern arc'hant a zastumas evel-se a zispignas evit degas d'ar Stadoù-Unanet Yuzevien, skrivagnerien hag arzourien alaman hag a dec'he a-zirak an naziegezh.\nAdtapet diwar « https://br.wikipedia.org/w/index.php?title=Aldous_Huxley&oldid=1753354 »\nDernière modification le 30 Mez 2017, à 16:24\nKemmoù diwezhañ degaset d'ar bajenn-mañ d'an 30 Mez 2017, da 16:24.


Villarrica (menez-tan) - Wikipedia\nUnan eus oberiantusañ menezioù-tan Chile eo ar Villarrica. A-us da Lenn Villarrica ha kêr Villarrica, Chile emañ. Anvet eo ivez ar menez-tan-mañ Rucapillán, ur ger Mapuche haga dalvez kement ha "Ti ar Pillan" pe "Ti ar Spered". Tri menez-tan kemmesk a zo, hemañ o vezañ an hini a zo ar muiañ er C'hornôg, hag o-zri a-skouer gant aradennad an Andez a-hed an Frailh Gastre. En ul lec'h gwarezet emañ Villarrica, evel Quetrupillán ha lodenn Chile al Lanín, lod eus Park Broadel Villarrica. Gallout a reer krapat outañ dreist-holl e-kerzh an hañv.\nLava Villarrica a zo etre bazaltek hag andezitek. E-touez ar menezioù-tan gant seurt lava er bed ez eo Villarica un nemedenn dre m'en devez gwech-ha-gwech-all ul lenn lava e strad e kraterenn. Peurvuiañ e tislonk e-giz ur menez-tan stromboliat, e taol danvez piroklastek hag e tever lava war ar memes tro. Kalzik a erc'h hag a c'hlav a gouezh war ar vro, se zo kaoz e vez ivez difoupadennoù fank ha mein anvet lahar. Se zo c'hoarvezet e 1964 hag e 1971.\nEmañ ar menez-tan o tislonkañ en deizioù-mañ (Meurzh 2015).\nAdtapet diwar « https://br.wikipedia.org/w/index.php?title=Villarrica_(menez-tan)&oldid=1735798 »\nKemmoù diwezhañ degaset d'ar bajenn-mañ d'an 20 Gen 2017, da 16:57.


Buhez ar Sent/1894/Felis a Valoa - Wikimammenn\nBuhez ar Sent/1894/Felis a Valoa\n◄ Elizabeth a Hongrii Felis a Valoa Ar Verc’hez kaset d’ann templ ►\nGoulskoude eunn doktor iaouank euz a Baris, he hano Iann Matha, hag hen belek ive, a oue poulzet gant Doue da vont di d’he glask evit delc’her koumpagnunez d’ezhan. Felis a zigemeraz ann doktor iaiouank-se evel eur breur, ha divar neuze e vevchont eno ho daou evel daou eal : ho spered hag ho c’haloun a veze ato troet varzu ann env, ha kerzet a reant a gammejou hirr var hent ar zantelez.\nA benn eunn nebeut bloaveziou, Iann Matha a gountaz da Felis ar pez a ioa erruet ganthan epad m’edo o lavaret he offerenn genta. « — Da vare ar gorreou, emezhan, e veliz eunn eal guisket e guenn, gant eur groaz ruz ha glaz var he zillad, hag e kichen ann eal ez oa daou esklav karget a jadennou pounner, unan a bep tu. Abaoue, ne rann nemed sonjal er gaptived keiz, ha c’hoant em befe da ober eunn dra bennag evitho. »\nA veac’h oa ar c’homzou-ze peur achuet ma tilammaz eur c’haro euz ar c’hoat dirak ann daou ermit, hag ar c’haro-ma a zouge ive etre he gerniel eur groaz henvel ouz ann hini en doa guelet Iann Matha var dillad ann eal. Felis hag he goumpagnoun a goumprenaz dre ar burzud-se oa bolontaz Doue e savchent eunn Urs nevez a venac’h evit prena ar gaptived, ha raktal ez ejont da Rom d’en em glevet var gement-se gant ar pab Innosant III. Ar pab ho resevaz gant eur garantez a dad, ha goude beza goulennet kuzul digant ar gardinaled ha sklerijenn digant Doue, e viskaz he-unan da bep hini anezho eur zae venn hag a ioa ennhi eur groaz ruz ha glaz var ann araok. Abalamour d’ann tri seurt liou-ma, ar pab a ordrenaz ma vije hanvet ann Urs nevez Urs ann Dreindet Sakr evit tenna ar gaptived euz a dre zaouarn ann Turked.\nFelis ha Iann Matha a zistroaz neuze da Frans, hag a zavaz eur gouent vraz el leac’h m’oant bet kent oc’h ober ho ermitach. Goudeze Iann Matha a ieaz adarre da Rom, hag epad ann amzer-ze Felis a lakeaz sevel kouenchou all e Frans ; rak niver ar venac’h a greske a zeiz da zeiz.\nAr zant-ma en devoa eunn devosion dener evit ar Verc’hez, hag ar Verc’hez evit he rekoumpansi a reaz eunn droiad eur mirakl kaer enn he genver. Eunn nosvez, derc’hent gouent Maria-Vengolo, pa oue deuet ann heur da vont da gana Matinezou d’ar chapel, ar venac’h all euz ar gouent a jomaz holl kousket dre eunn taol euz a Brovidans Doue. Mes Felis a zihunaz hag a ieaz d’ar chapel hervez he gustum, petra bennag m’oa dija koz ha kabac’h. O burzud ! enn eur erruout eno, e velaz ar Verc’hez e kreiz ar c’heur, ganthi sae venn Urs ann Dreinded, hag en dro d’ezhi, eur vandenn elez guisket ive e guenn. Ar Zant a gemeraz he blas etouez ar re-ma, hag ar Verc’hez o veza roet ann ton, ann elez, Felis hag hi a ganaz ann offis penn-da-benn epad m’edo ar venac’h all enn ho guele.\nAdtapet diwar « https://br.wikisource.org/w/index.php?title=Buhez_ar_Sent/1894/Felis_a_Valoa&oldid=30916 »\nKemmoù diwezhañ degaset d'ar bajenn-mañ d'an 24 Gen 2012, da 09:01.


Abadenn Liv an amzer - Pennad skignet d'ar 09.05.2018\nGant : Maksim Touzet, Marthe Vassalo\nHiriv ez eus bet klevet àr-eeun doerioù hag ar Redadeg, Tremenet int dre Sant-Ervlan dimeurzh de vintin, ha dre Gwened dec'h da noz, an anderv 'mañ e vint kostez bro An Oriant, Maksim Touzet a zo e skipailh ar Skar, tud a volonte vat oc'h ober àr-dro ar surentez, an aozañ, o redek noz ha deiz, o heuliañ ar Redadeg a-c'houde ar penn kentañ, muioc'h a zisplegadennoù adal 11' en enrolladenn a-us!\nKlevout a rimp ivez Marthe Vassalo, labouret hi deus àr buhez Maryvonn Le Flem, Marivonn Vraz, displeg a ra piv e oe ha penaos eo an arvest a vo graet geti an dibenn-suhun 'mañ e Langonned. An atersadenn 'zo de selaou adal 35'.\nAdkavet hon eus ivez ar mezegez Gael Pedron, hag hirroc'h de c'houzout geti da 7'.\nTro-lavar Teñzor ar brezhoneg komzet get Marie-Laure Groix ha Yann-Ber Guyader, a zo bet skignet e penn kentañ Liv an Amzer.\n- Denez Prigent, Mil Hent\n- Ar re yaouank, Breizh Positive


Abrege eus an Aviel/Chapistr 6 - Wikimammenn\nAbrege eus an Aviel/Chapistr 6\n◄ Evit ar sul goude Nedelec Evit ar sul quenta goude ar Rouane Evit an eil sul goude ar Rouane ►\nEvit ar Sul quenta goude ar Rouane.\nJESUS d’an oad a zaouzec vloaz a yeas gant Sant Joseph ha gant e Vam beniguet da visita an Templ a Jerusalem en un deiz solennel. Pa voe achu ar solennite eus ar Gouel, ar Verc’hes Sacr ha Sant Joseph a bartias evit mont d’ar guær, o songeal e teue Jesus e compaignunez re-all eus o anaoudeguez hac eus o c’herent. Pa voent avancet en hent, en em lequezont d’e glasq ha d’e c’houlen, mæs evel n’er c’hefzont quet, e tistrojont var o c’his da Jerusalem, affliget ha desolet : e gavout a rejont en Templ e creis an Doctoret eus al Lesen, da bere e explique ar Scritur Sacr.\nMeditation var ar c’holl eus a c’hraç Doue, ha var ar voien da repari ur c’holl quer bras.\nAn Itron Varia a oa affliget heb gallout en em gonsoli, abalamour ma voa dianquet Jesus ; ar pec’her a dle gant muy a ræson beza affliget ha caout e galon mantret pa en deus collet ar c’hras, pa en deus collet Doue.\n2. P. Considerit penaus ar Verc’hes santel querquent ha ma santas e oa dianquet he Map, a zistroas da Jerusalem d’e glasq ; evelse ive, pec’her, querquent ha ma hoc’h eus collet graç Doue, querquent ha ma ouc’h couët er pec’het, labourit da sortial eus ar stad maleürus-ze hep differi. Dangerus eo beva en ur stad e pehini ne falfe quet deoc’h mervel. Pa illit mervel e pep moment eus ho puez, na zifferit quet ho convesion. Iit da glasq Jesus-Christ en Templ eharz ur c’hovesour, eno eo er c’heffot.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_6&oldid=94951 »\nKemmoù diwezhañ degaset d'ar bajenn-mañ d'an 8 Du 2016, da 17:05.


Sellit an abadenn sonerezh e brezhoneg hag e yezh ar sinoù !\nDimanche 26 avril 2020 à 10:03 -\nEvel-just gant ar prantad kenfinañ a vevomp abaoe ur miz hanter bremañ ne c'hellomp ket ken mont da welet abadennoù "evit gwir". Dre chañs, ur bern salioù a ginnig deomp adwelet arvestoù a zo bet c'hoariet evel da skouer KLEW, un abadenn sonerezh e brezhoneg, galleg hag e yezh ar sinoù.\nEvit aveliñ ho spered e-pad ar prantad kenfinañ-mañ eo bet divizet gant ar re e penn ar sal Artémisia e Gazilieg (35) kinnig deomp abadennoù zo bet c'hoariet dija. Lakaet eo bet er sizhun-mañ en-linenn an arvest anvet KLEW.\nUn abadenn sonerezh evit tout ar familh eo, e brezhoneg, e galleg hag e yezh ar sinoù. An arzourezed Thumette Léon, Nolùen Le Buhé, Yuna Léon ha Mathilde Chevrel a c'hoari enni.\nUn abadenn da welet betek fin ar prantad kenfinañ\nKLEW a oa bet c'hoariet e sal Artémisia d'ar 26 a viz Genver tremenet war mennozh Thumette Léon. Kanerez, dañsourez ha korollourez eo gennidik eus Bro an Oriant. Abaoe pell eo dedennet gant ar c'han-ha-diskan ha c'hoant he doa d'ober un abadenn war an tem-se abaoe pell 'zo, ne vern ma vez bouzar abaoe m'eo yaouank.\nBetek fin ar prantad kenfinañ e c'helloc'h sellet ouzh an abadenn-mañ, b'ar gêr, digoust e vo, evel ar re all lakaet en-linenn gant ar sal Artémisia e Gazilieg. Gallout a rit ivez sellet ouzh an abadenn PAOTRED gant an teir c'hanerez, Annie Ebrel, Nolùen Le Buhé ha Marthe Vassallo.\nLe masque à nouveau obligatoire sur la côte basque


An Uhelgoad | Destination Coeur de Bretagne - Kalon Breizh\nHome / Ar pep pouezusañ / An Uhelgoad\nArabat c’hwitañ warni, war zigarez ebet, pa zeuoc’h e Kalon Breizh : kumun An Uhelgoad an hini eo !\nEmañ e-barzh Park natur rannvroel Arvorig, e-kreiz Menez Are. Hoalet e veoc’h gant kaerder naturel al lec’h : koad mojennel, kleger, lec’hiennoù henoniel, lennoù, stêrioù…\nAraokoc’h, livourien brudet evel Paul Serusier, met ivez lennegourien evel Victor Segalen, a zo kouezhet dindan gazel-ge An Uhelgoad, ul lec’h seder hag awenus ma ‘z eus unan !\nEvel ma weloc’h, ar pezh a laka ar weladennerien da vezañ bamet ha souezhet war un dro eo ar c’hleger kaer-meurbet graet gant pezhioù melloù bloc’hadoù reier, strewet dre ar c’hoad, a-hed ar Stêr Arc’hant, eus dibenn al lenn d'en tu-hont d’an Toull Don.\nEmaoc’h o klask gouzout penaos eo bet stummet ar c’hleger kaer-meurbet-mañ ?\nHervez ar vojenn e oa bet bannet ar reier eus Bro-Leon war An Uhelgoad gant Gargantua, hag eñ fachet-ruz gant an degemer fall graet dezhañ gant annezidi ar c’horn-bro. Hervez un displegadenn all, geologel anezhi, e vefe bet stummet ar reier e donded an Douar, diwar tolzennadoù liñvel war deuz. Diwar dostaat ouzh pluskenn an Douar e vefe aet ar reier war solutaat dre zistanañ ha war frailhat da heul.\nA-hed ho pourmenadenn er c’hoad e tiskoachoc’h dibarderioù geologel iskis !\nDont a reoc’h a-benn da lakaat Maen-Dogan da fiñval ? Ha ya, dre ur waskadenn lec’hiet mat gant e gein e vez gouest ur bugel da lakaat da fiñval ar « gailhenn-mañ » 100 tonenn anezhi. Ha c’hoazh eo ret kavout ar poent resis da bouezañ warnañ…\nHa krediñ a reoc’h mont e-barzh Toull an Diaoul ? E dibenn al lenn ez eus ul lamm-dour ugent metrad hag ar Stêr Arc’hant a ya d’en em goll dindan ar C’Hleger, e foñs ur vougev a c’hell bezañ gweladennet.\nDizoloit da heul Tiegezh ar Werc’hez ! Gant un tamm ijin, c’hoariit o tivinout an armoù-kegin : ar chidouarn, al loa-bod, ar ribod, ar c’hadorioù-brec’h ha gwele ar Werc’hez..\nA-benn klokaat ho kweladenn, kemerit amzer da zizoloiñ an Toull Don ha kamp Artuz…\nHoll binvidigezhioù henoniel al lec’h a zo da gavout dre an hentad Kreizy Archéo : hentad koadeier An Uhelgoad ha Menez Are.\nTraoñienn ar Sent


Mur ha Tro Frañs : ur basion nevez-entanet | Becedia\nMur ha Tro Frañs : ur basion nevez-entanet\nTud e-leizh evel er menezioù bras\nMur e-touez ar re vras\nAozer : Yves-Marie Evanno / Mezheven 2021\nMenez-Heiz, deuet da vezañ anavezetoc’h dindan e anv all « krec’henn Mur », a zo abaoe un dek vloaz bennak ur pennad-hent ardamezek eus Tro Frañs. A-raok 2010 ne oa bet darempredet nemet seizh gwech en holl, padal e miz Gouere 2021 emañ ar bedervet gwech abaoe 2011 ma erru eno ar rederien war velo. Dre gontañ istor espar ar menez-se e komprener gwelloc’h an amjestrelezh a ren etre Breizh ha brasañ redadeg war varc’h-houarn ar bed holl. Re wir eo e vez bepred ur mell fest evit pobl hor bro bewech ma tremen dre du-mañ paotred o beloioù, padal e vez abeget ouzh hentoù ar vro-mañ ivez ur mank a ziaester, alese tennadoù oc’h echuiñ divlaz gant ur sprint.\nUr vrud bet tapet a-bell zo\nDaoust ma vez sachet holl sklêrijenn ar mediaou war Tro Frañs, n’eo homañ e gwirionez nemet unan eus ar bleinoù m’emañ ar sport-se en e vog e-kerzh koulzad hir ar redadegoù war varc’h-houarn. E Breizh e vez anezho penn-da-benn d’ar bloaz, pe e vent evit ar re a vicher pe evit an amatourien, ha foetet e vez hentoù a bep seurt, startoc’h-startañ alies a-walc’h seul ma tostaer ouzh kreiz ar vro. Diouzh savboent ar re a oar aozañ redadegoù, pelloc’h, krec’henn Mur n’eus ket ezhomm da vrudañ anzhi ken, rak abaoe meur a zek vloaz e kasont di ar rederien, pe evit erruout eno pe evit tremen dreist ar grec’henn hepken. Lakaet eo bet homañ e-barzh hentad ar redadegoù pennañ a zo bet e Breizh : Manche Atlantique, Essor breton, Ruban granitier breton (advadeziet Tro-Breizh – e galleg avat – da-c’houde), Kreiz-Breizh Élites… Gwech ga gwech all ez eo bet lakaet krec’henn Mur ivez e-barzh ar redad ivez, da geñver redadegoù etrebroadel evel ar re-mañ : Tour de l’Avenir, Route de France, peotramant e 1960 pa oa bet aozet ar c’hentañ Trophée Peugeot ma voe heligentañ André Darrigade, Louison Bobet, Jacques Anquetil, Raymond Poulidor ha Tom Simpson.\nManche-Océan eo, avat, ar redadeg bet sachet ganti ar vrasañ brud etrebroadel war anv Mur, hep tamm douetañs. Roet e oa bet lañs dezhi e 1938, dindan paeroniezh ar gazetenn bemdeziek Paris-Soir, ha kinnig a rae un tennad spontus a 137 kilometr a-benn d’an eur etre Pempoull (pe Binig, diouzh an drovezh) hag an Alre. Hanter-hent emañ ar grec’henn, ha souezhet eo ganti ar re nevez-deuet, en o zouez lod eus gwellañ rederien war velo ar mare-se. Setu penaos Charly Gaul, hag eñ ur mailh bep tro ma vez sav gant an hent koulskoude, a zisklêrias pa erruas e 1957, dianalet-krenn : « ur redadeg evel homañ, follentez eo !... ». Evel kalz reoù all, n’eo ket bet gouest da strivañ gant muzul pa oa ret pignat gant krec’hennoù Kreiz-Breizh, ken en deus bet ar santimant da vezañ skoet a-benn en « ur vur ». Daou vloaz war-lerc’h, pemzektez hepken goude bezañ erruet er pevare plas e kampionad ar bed, setu graet ar memes fazi gant Tom Simpson yaouank, hag anzavet gantañ n’eo ket bet kammed evit dont e-barzh adarre goude strivañ kemend-all e Mur.\nUr grec’henn ha n’eo ket start a-walc’h evit Tro Frañs ?\nE 1938 eo, just a-walc’h, un nebeud sizhunioù hepken goude redadeg kentañ Manche-Océan, en em gavas rederien Tro Frañs war krec’henn Mur evit ar wech kentañ tout, da geñver an trede tennad a gase anezho eus Sant-Brieg d’an Naoned. Dic’hortoz n’eo ket, koulskoude, un hevelep degouezh, pa ouezer pebezh helebini a zo etre Paris-Soir ha L’Auto, ha p’emañ perc’henn an eil war Tro Frañs. Gwelet ur wir abadenn e Breizh, « erfin », setu ar promesa a oa graet e-skeud ober ar choaz-se ivez. Prometet ez eus bet d’o lennerien gant kalz a gazetennerien, entanet bras, e vije emgann da vat etre ar rederien war « menezioù rusian » Kreiz-Breizh gant o serzhennoù « dezho un dregantad na gaver ket alies ». Emgann n’eus ket avat. Avel a-benn zo, ha kreñv, kement m’o deus kollet ar rederien o nerzh-kalon hag en em lakaont er c’hontrol d’ober ur meni « gorregadeg », ar pezh zo « diaes da zegemer » a-berzh « forsaled an hent » hervez kenskriver ar gazetenn Miroir des Sports.\nFiziañs o deus dalc’het an aozerien en desped d’ar c’hwitadenn-se avat. E-kerzh ar gentañ Tro Frañs goude ar brezel, e 1947, emañ Menez-Heiz e-barzh an hentad, da geñver an hirañ tennad a-benn d’an eur a zo bet biskoazh e istor an Dro. Digredusat senario. Tri devezh hepken a-raok erruout e Pariz, setu eilpennet ar renkadur hollek ha roet lañs da Jean Robic evit dezhañ mont da c’hounit ar chupenn velen. Daoust pegen diankouazh e voe an deiz-se e eñvor an heulierien e rankas Mur gortoz tregont vloaz c’hoazh kent ma voe lakaet ar gêrig-se en-dro e-barzh Tro Frañs. E 1977 e voe kadarnaet eno gant Lucien Van Impe e oa ar chupenn piz warni da chom gantañ, e-kreiz un tennad hag a vije bet ur farsite a-hend-all, paneve ur mell kouezhadeg e Ilfentig hag a redias ar re wellikañ er renkadur hollek da stourm tre betek Roazhon. Kement trovezh ma tremenas ar redadeg eno er peder gwech da-c’houde, koulz e 1993, e 2004, e 2006 hag e 2008, e voe dister an abadenn er Menez-Heiz e-keñver sport. Displeget splann gant Jean-François Quénet war Ouest-France, e 1993, pelec’h emañ an dalc’h. Hervezañ, « plijet pe get d’an douristed war velo a vez o poaniañ bep Sul vintin e-skeud krapat gant krec’henn Mur », ne servij ket homañ d’ober un dibab da vat a-douez gwellañ rederien ar bed peogwir emañ-hi hanter-hent en tennad. Re wir eo gerioù ar c’hazetenner, evel m’en diskouez an disoc’hoù er bloazioù war-lerc’h. Bewech ez a ar maout gant ur gwir sprinter (Djamolidine Abdoujaparov e 1993, Thor Hushovd e 2004 hag e 2008) peotramant gant ur c’hannataer (Sylvain Calzati e 2006). Un interest hag unan hepken a vez ingal gant krec’henn « Mur-ar-Montagn » e gwirionez : hini ar skinwel an hini eo, gant ar stank-spontus ma teu an dud da welet, kement ha ken bihan ma vez lesanvet an « Alpe d’Huez e Breizh ».\nAnaoudegezh vat, ha trumm, e deroù ar bloavezhioù 2010\nDre c’hras ur blanedenn vat eo en em gavo Mur war wel e-kreiz al leurenn a-benn ar fin. E 2010 emañ Amaury Sport Organisation o klask ur grapenn serzh evit lakaat dibenn un tennad, kement ha terriñ un hengoun unton e Breizh : hini ar sprint a-zruilh. Sachet eo bet evezh an aozourien gant Menez Kelc’h, ur grec’henn tenn-tenn e-kichen Kastellin, kent dezho adober o mennozh prestik. N’eo ket posubl dezho lakaat o c’haier kargoù da glotañ gant an doujañs a ranker diskouez d’an taolead-se, gwarezet strizh al loened hag ar plant ennañ. Nebeutoc’h eget miz a-raok ma vije embannet an hentad ofisiel avat, setu ma kinnig ar C’huzul Rannvro lakaat digouezh an tennad-se e Mur ha paeañ kement dispign a vo da heul. Dedennet-kaer an aozourien kerkent gant un hevelep « plañ B », lakaet ganto war ar programm. Diouzh tu an heulierien n’eus den ebet o c’hortoz tra pe dra eus Mur, p’emañ o ren ur wech c’hoazh ar vrud a lavar e vez « morgouskus » bepred an tennadoù eus Tro Frañs a vez aozet e Breizh.\nD’ar 5 a viz Gouere 2011 koulskoude en em gav diharpet gant ar rederien kement pronostik bet graet, forzh pegen diwirheñvel. Krogad zo war Menez-Heiz, dic’hortoz-krenn, etre ar re wellikañ er renkadur hollek. Cadel Evans eo a zo trec’h a-benn ar fin, ur c’hwezhadennig dirak Alberto Contador. Gant Aleksandr Vinokourov e pignont war ar podiom d’an deiz-se, ur seurt trikon a c’hellfed gwelet kentoc’h war podiom an achuamant e Pariz. Andy Schleck avat, aet ar maout gantañ e Tro Frañs 2010, n’eo ket deuet a-benn da vont da heul, sed en deus kollet eilennoù prizius. Meuleudi forzh pegement zo er c’hazetennoù antronoz. Sufiz eo bet an dornad munutennoù-se e Mur evit prouiñ e c’heller lakaat da geveziñ, e Breizh ivez, pennoù bras an druilhad. Ken kaer all an abadenn pa oa bet degouezh an tennad eno e 2015 hag e 2018 – ma oa bet pignet div wech gant ar grec’henn. Bep taol e vez foar an arigrap etre ar re wellikañ e-keit ma weler reoù all o koll amzer (Vicenzo Nibali, aet ar maout gantañ e Tro Frañs e 2015, Romain Bardet ha Tom Dumoulin e 2018). Kaerat abadenn a vez war Menez-Heiz abaoe ar bloavezhioù 2010, ken ma ’z eo deuet diaes chom hep lakaat ar grec’henn e-barzh unan eus an tennadoù pa zeu an Dro da Vreizh, ha degemeret en deus e 2021, ouzhpenn un tennad evit ar baotred, ar 7vet redadeg war velo « La Course by le Tour » evit ar merc’hed.\nBet troet diwar ar galleg gant Stefan Moal\nConord Fabien, Le Tour de France à l’heure nationale (1930-1968), Paris, PUF, 2014\nTrois Bigoudènes à vélo dans le vent\nEnvirons de Mûr-de-Bretagne... Vallée de Poulancre\nPont routier de Quénécan (Mûr-de-Bretagne)\nMarche de Mûr de Bretagne


Adrienne Manuela Ramona Jellinek, lesanvet Mercédès, da 13 vloaz\nBaronez Adrienne Manuela Ramona von Weigl, lesanvet Mercédès, bet ganet Jellinek (16 a viz Gwengolo 1889 e Vienna - 23 a viz C’hwevrer 1929 e Vienna), a oa merc’h ar c’hannad ha gwerzher kirri Emil Jellinek hag e wreg Rachel Goggmann Cenrobert. Diwar hec’h anv e teu anv ar merk kirri Mercedes-Benz, rak al lezanv Mercédès a voe implijet gant he zad pa gemere perzh e redadegoù kirri. D’ar 26 a viz Meurzh 1902 e voe enrollet Mercedes evel anv merk an embregerezh kirri Daimler-Motoren-Gesellschaft.\nMercédès a zimezas e 1909 gant ar baron Karl Schlosser e Nice. Daou vugel a c’hanas : Elfriede e 1912 ha Hans-Peter e 1916. Dispartiañ a rejont e 1926, hag e timezas gant ar c’hizeller Rudolf von Weigl, hag a varvas nebeud amzer goude. Hi a varvas e 1929 gant an droug-skevent. Douaret e voe e bered kreiz (Zentralfriedhof) Vienna. Ar c’hizeller aostrian Josef Valentin Kassin a implijas Mercédès evel skouer a-benn kizellañ delwennoù a c’haller gwelout e Baden (un ti vakañsoù a oa gant ar familh er gêr-se). Un delwenn war vez ar familh a zo bet kizellet gantañ ivez.\nAdtapet diwar « https://br.wikipedia.org/w/index.php?title=Mercédès_Jellinek&oldid=1481008 »\nKemmoù diwezhañ degaset d'ar bajenn-mañ d'an 4 Ebr 2013, da 23:04.


Kaozeal:Rouantelezh-Unanet - Wikipedia\nBreizh-Veur a skriver gant ur varrennig-stagañ (vi-koukoug). Ret eo cheñch an titl. Fulup 12:12, 6 August 2005 (UTC)\n2 dra m'eus cheñchet abalamour ma oant faos : - n'eo ket bet savet Bro-Saoz gant Skandinaviz met gant Saozon, Angled ha Juted (da lavarout eo pobloù na oant ket eus Skandinavia). - Kembre n'emañ ket war ar memes live ha Bro-Saoz, Bro-Skos hag Iwerzhon en afer, n'eo nemet ur briñselezh. 81.53.226.78 12 Du 2005 da 20:30 (UTC)\nPa glager Breizh-Veur e vezer kerkent adkaset war-zu ar pennad Rouantelezh Unanet Breizh-Veur ha Norzhiwerzhon. Mat e vefe krouiñ ur pennad -ha berr a-walc'h e vefe- gouestlet da Vreizh-Veur, eleze da Vro-Saoz, Kernev-Veur, Kembre ha Skos a-gevret, hep Iwerzhon an Norzh, diouzh savpoent an torosennadur, an hin, pe an Istor zoken...Penaos krouiñ ar pennad-se avat ? Meven 14 Gen 2009 da 11:30 (UTC)\nAESD ?[kemmañ ar vammenn]\nPetra eo an AESD ?--Arko (kaozeal) 23 Ebr 2020 da 13:59 (UTC)\nAdtapet diwar « https://br.wikipedia.org/w/index.php?title=Kaozeal:Rouantelezh-Unanet&oldid=1872120 »\nKemmoù diwezhañ degaset d'ar bajenn-mañ d'an 23 Ebr 2020, da 14:00.


Buhez ar Sent/1912/Elisabeth (intanvez) - Wikimammenn\nBuhez ar Sent/1912/Elisabeth (intanvez)\n◄ Modez Elisabeth Felix a Valoa ►\nRei a rênt an eil d’egile, evit kerzet primoc’h war hent ar zantelez. Daoust pegement e kare Elisabeth he fried, n’ankouae ket oa hen ar penn, evel m’eo Jezuz-Krist penn an Iliz, ha senti a rê outan.\nDindan he dilhad kaer, e touge bepred eur gouriz reun ; bep gwener ha bemde epad ar c’hoaraïz, e lake he skourjezan ; bepred e veze laouen, ha lavaret a rê eus ar re a gemer eur penn tenval p’en em lakont da bedi : « C’hoant o deus da spontan an Otrou Doue, sur awalc’h ; perak ’ta ne roont ket d’ezan, a galon vat, ar pez a c’hallont ? »\nKaret a rê ar beorien, hag he-unan e neze gloan d’ober dilhad d’eze.\nTudigou paour diwar ar mêz a deuas eun devez d’en em glemm d’ezi, dre ma oa bet laeret o loened d’eze gant servijerien an duk. Pignal a reas dioustu da di he fried, hag e lakas restôl ar pez a oa bet laeret, ha goude e lavare : « An dud kez eo bet rentet d’eze o loened, mes piou a rento d’eze o daerou ? »\nEun devez ma oa o tiskenn eus he c’hastel, o vont da gas d’ar beorien, en he mantel, bara, kig ha treo-all evelse, en em gavas gant he fried. Heman a c’houlennas outi : « Petra zo ganec’h aze ? » Digeri reas he mantel : eur vriad roz ru ha roz gwenn, ne oa ken ebarz. Ha koulskoude e oa neuze en kreiz ar goanv.\nAn dud lor a gare, dreist an holl dud reuzeudik-all. O vezan kavet unan gant ar c’hlenved-ze, hag e save ar galon outan, e kemeras anezan en he c’hastel, e troc’has e vleo hag e louzaouas e benn, gant kement a garante ha ma vije bet mab d’ezi.\nEur wech, an duk a oa bet oc’h ober eun tammig tro : pa deuas d’ar gêr, tud e lez a lavaras d’ezan :\n— An dukez aze a gaso ac’hanoc’h da baour.\n— Petra, eme ar prins, gwerzet he deus douarou an dukach ?\n— Oh ! nan ! emeze.\n— Mat ! neuze lezet anezi d’ober he fenn. He aluzennou a denno bennoz Doue warnomp.\nD’an 11 a viz gwengolo 1227, an duk Loeiz a varvas en Otrant, en eur vont d’ar brezel d’an Douar-Santel. War e dremenvan, e kargas ar re a oa war e dro da gas e gomzou hag e gimiadou divezan d’an dukez vat, e bried.\nDal ma tigouezas en Turenj ar c’helou eus ar maro-ze, Elisabeth a oe stlapet er-mêz eus he c’hastel gant he breur-kaer. Hi, merc’h eur roue ha pried eun duk, a oe gwelet neuze o tiskenn da Eisenach, eur c’hrouadur daou viz, ar yaouankan eus he bugale, ganti war he brec’h, hag an tri-all o tont war-lerc’h, gwellan m’hallent, krog an eil en egile. Skuilhet he devoa he madoberou dre ar vro a-bez ; den ebet koulskoude, gant aon rak he breur-kaer, ne gredas rei digemer d’ezi en e di, hag e renkas tremen an noz en eul lochen digor da beb avel.\n...Koulskoude ôtrone vras an dukach, pa deujont da c’houzout petra oa c’hoarvezet, a ’n em glevas, hag ar brinsez a c’hallas dizrei d’he c’hastel.\nPrest goude, e lakas he hano en Trede-Urz sant Fransez. Er beden hepken hag en oberou a drugare e kavas nerz da c’houzanv poaniou he bue. Mervel a reas d’an 19 a viz du 1231, er pevare bla warn-ugent eus he oad.\nPevar bla goude, he be a oa ken brudet gant ar miraklou a c’hoarveze en e gichen, ma oe laket he hano war roll ar zent, gant ar pab Gregor IX.\nI. — Priejou, bezet an eil gant egile ; en em garet etrezoc’h. Bezan an eil gant egile, na pebez komz dudius ! An dra-ze ’zo, mar keret, bevan er memes ti, mes an dra-ze a zo, dreist-oll, kaout doareou henvel ; an dra-ze a zo, dreist-oll, daou-hanteri kement a c’hoarve ; daou-hanteri ar boan ; daou-hanteri ar blijadur : lakat daou ene d’ober unan, en doare ma n’hallo netra o dispartian ken.\nII. — Bezet an eil gant egile, daoust da bep tra.\nMa fell d’ec’h e vefe gouzanvet ho siou, gouzanvet, da gentan, re ar re-all. Eur pagan koz a lavare gwechall : « Eur pried a dle gouzanv pe lemel siou e bried. Ma lem aneze, e wella e bried ; ma c’houzanv aneze, e wella e-unan. »\nIII. — Porched an ifern eo an ti n’eus emgleo ebet ennan :\nGwelloc’h eo peuc’h ha dour stivel\nTud a zo hag eo dies en em ober gante, dies o c’haret. Gouzanvomp aneze, koulskoude ; en em reomp gante ; karomp aneze, nan abalamour d’eze, mes abalamour da Zoue a c’hourc’hemenn d’imp karet, n’eo ket hepken hon enebourien, mes e enebourien e-unan.\nIV. — Bezet an eil gant egile, priejou, ha savet ho pugale en doujanz Doue. Ho pugale a vezo ar pez ma vefont bet grêt ganec’h. Danve eun diaoul ha danve eur zant a zo en pep-hini aneze. Grêt aneze tud a yec’hed, tud a spered, tud a galon, tud a benn, ha dreist-oll tud a relijion, rak eno eman an dalc’h.\nAdtapet diwar « https://br.wikisource.org/w/index.php?title=Buhez_ar_Sent/1912/Elisabeth_(intanvez)&oldid=38459 »\nKemmoù diwezhañ degaset d'ar bajenn-mañ d'an 9 Gou 2012, da 12:24.


Buhez pemdeziek ar floderien o vont hag o tont, war var o buhez, a bep tu da harzoù Iran.\nBidon an hini a dalv ar ger Daba. Bidonioù plastik ma werzher esañs enne war vord an hentoù, bidonioù ma vev kalzik a dud bet ret dezhe cheñch micher, ouzh o adimplijout hag ouzh o zreuzfurmiñ.\nAntoine Laurent / Nicolas Bertrand\nFidan, Angel, Asli a zo teir flac'h. Div anezho a zo Kurdezed, an trede Turkez. Gant dremmoù hag istorioù an teir maouez e tizoloer tamm-ha-tamm poltred ur bobl, liesseurt hag unanet, nerzh kalon dezhi ha youlek da vezañ trec'h.\nEn em zistrujañ a ra Kurdadezed o teurel esañs warne o-unan, evit en em zizober diouzh ar yev lakaet warne gant o familhoù.\nFilmañ a ra Kazim Öz ur familh kurd eus Anatolia o vont etrezek bro Ankara evit labourat diouzh ar c'houlz e parkadoù saladenn. Chom a ra ar sevener an tostañ ma c'hell ouzh an tudennoù pa'z eus anv eus divroañ evit al labour, eus (...)\nSetu bloavezhioù 'zo emañ André o stourm evit ma vo anavezet ar C'hurdistan. Dre e « labour » a stourmer pemdeziek hag unan eus e veajoù enklask e Turkia e tizoloer kudenn Kurdistan hag ar gwask lakaet gant Turkia hag ivez gant ar Frañs war (...)\nIstor souezhus Loukman, ur grennardez seitek vloaz anezhi, bet kuitet Kurdistan Irak ganti, o vevañ en ur c’hamp repuidi nepell eus Suleymani.\n« la prison rouge» eo al lec'h veze kaset enebourien renad Saddam Husseiln, bac'het ha boureviet. Dont a ra un den en-dro d'al lec'h-se evit testeniañ, abalamour d'ar jahinerezh eo gaonac'h bremañ.\n4 bloaz oa Salam e 1988 da vare lazhadeg Halabja. Bombezennoù kimiek o deus lazhet an darn vrasañ eus annezidi kêr hag ar re saveteet a zo merket don en o c'horf pe en o spered. Gant e vignoned, ganet war-dro 1991 e klask bremañ kemm buhez met (...)\nLe drôle de pays des Kurdes d'Irak\nPeseurt sell a vez taolet gant ar Gurdiz war ar brezel a zo war-nes ober e reuz etre ar Stadoù-unanet renet gant G.W. Bush ha Bro-Irak renet gant Saddam Hussein.\nPenaos eo bet degemeret an Dziganed e kêr Dohuk. Ur vuhez zistag a renont, o terc’hel d’o gizioù-int tra ma vag an ozhac’h meur darempredoù aketus gant gouarnamant ar Gurdiz.


Menez Everest - Wikipedia\nMenez Everest (Chomolangma pe Qomolangma e tibeteg, Zhūmùlǎngmǎ Fēng pe Shèngmǔ Fēng e sinaeg, Sagarmatha e nepaleg, Mount Everest e saozneg) eo ar menez uhelañ er bed, gant 8 848 metr uhelder. Emañ war an harzoù etre Tibet ha Nepal en Himalaya.\nMeur a anv a oa anavezet evit ar menez-se gwechall, an hini anavezetañ anezho o vezañ an anv tibetek Chomolangma, a gaver war ur gartenn embannet e Pariz e 1733 gant an douaroniour gall Jean-Baptiste Bourguignon d'Anville.\nAndrew Waugh, un ofiser saoz karget da gartennaouiñ India, an hini a gavas e oa ar menez-se an hini uhelañ en tolead, e-kreiz an XIXvet kantved. Pa oa meur a anv roet dezhañ e yezhoù ar c’hornad e reas “Peak XV” anezhañ da gentañ, a-raok divizout reiñ dezhañ an anv “Menez Everest”, diwar anv e ziagentad, ar c’horonal kembreat George Everest. E 1856 e voe muzuliet uhelder ar “Peak XV” gant Andrew Waugh ha n’eo nemet e 1865 e voe degemeret da vat an anv “menez Everest” evitañ gant ar “Royal Geographical Society”. Da gentañ e oa savet George Everest a-enep ar c’hinnig-se ; lavarout a rae e oa ret mirout d’ar menezioù o anvioù hengounel e yezhoù an tolead, anvioù a c’halle bezañ distaget gant tud ar vro. Bremañ eo anavezet evel “menez Everest” e kalz a yezhoù avat.\nE tibeteg e vez graet Chomolangma pe Qomolangma eus ar menez, ar pezh a dalvez kement ha "Mamm santel". E sinaeg e vez treuzskrivet an distagadur tibetek evel Zhūmùlǎngmǎ Fēng (珠穆朗玛峰|t=珠穆朗瑪峰), pe treuzskrivet e vez ar ster evel Shèngmǔ Fēng (圣母峰|t=聖母峰), a dalvez ivez kement ha "Mamm santel". Er bloavezhioù 1960 e voe divizet gant gouarnamant Nepal reiñ d'ar menez Everest un anv nepalek : Sagarmāthā (« penn an oabl »). Ne oa anv nepalek ebet gantañ a-raok, rak an dud e traoñ ar menez a rae gant Chomolangma, an anv tibetek, ha dianav e oa ar menez Everest e traoñienn Kathmandu hag en toleadoù ma vez kaozeet nepaleg. Met fellout a rae d’ar gouarnamant kaout un anv nepalek evit ar menez-se, gant e c’hoant da "unvaniñ ar vroad".\nKrimpañ ouzh ar menez EverestAozañ\nMeur a zen a glaskas pignat gant ar menez uhel-se a-raok an Eil Brezel-bed, an darn vrasañ anezho eus Breizh-Veur, dre ma ne oa ket aotre da grapañ war ar menez eus tu Tibet ha ma oa Nepal, en tu all, en Impalaeriezh Breizh-Veur da neuze. E-pad unan eus an ergerzhadegoù-se, e 1924, e varvas George Mallory hag Andrew Irvine pa oant o klask tizhout al lein, ha ne ouzer ket daoust ha deuet e oant a-benn eus o zaol a-raok mervel. E 1999 e oa bet adkavet korf Mallory.\nAr re gentañ a dizhas lein ar menez eo Edmund Hillary ha Tenzing Norgay d’an 29 a viz Mae 1953. Abaoe ez eus bet e-leizh a dud all o deus tizhet lein ar menez Everest. Hervez kont eo aesoc’h mont betek lein an Everest eget tizhout lein kernioù all evel K2 ha Nanga Parbat. Daoust da se n’eo ket un dra aes, rak diaesterioù analañ a zeu diwar an distank m’eo an aer en uhelderioù-se, ouzhpenn 8 000 metr. Meur a zen zo bet o krimpañ ar menez Everest neuze gant sikour boutailhadoù oksigen. Ha ral eo ar re evel Edmund Hillary ha Tenzing Norgay pe, nevesoc’h zo, Reinhold Messner ha Peter Habeler (e 1978) zo aet betek al lein hep ar sikour-se. Bahadur Sherchan, un den 76 vloaz eus Nepal, eo an hini koshañ zo bet o tizhout al lein ha kement-se en doa graet d’ar 25 a viz Mae 2008.\nAdtapet diwar « https://br.wikipedia.org/w/index.php?title=Menez_Everest&oldid=1767582 »\nDernière modification le 3 Gwe 2017, à 08:45\nKemmoù diwezhañ degaset d'ar bajenn-mañ d'an 3 Gwe 2017, da 08:45.


Bro 'Voynet' - Wikipedia\nBro Voynet a reer eus un rummad melestradurel gall da derkañ an tiriad savet gant al lezenn Voynet. Bez' ez eus anezhi un diriegezh savet diwar un dachenn a vez sellet outi evel unvan evit a sell an douaroniezh, ar gevredigezh, an ekonomiezh hag ar sevenadur.\nLakaet eo bet ar broioù-se war-sav gant lezenn ar 4 a viz C'hwevrer 1995, klokaet gant hini ar 15 a viz Mezheven 1999 (Lezenn Heñchañ Terkañ da bad an Diriegezh), anvet ivez "Lezenn Voynet". An dilennidi a gaver e kuzulioù ar broioù-se n'int ket dilennet war-eeun, anvet e vezont.\nE Breizh (5 departamant ) ez eus 26 "bro Voynet".\nRoll broioù BreizhAozañ\nBro an Alre • Bro an Oriant • Bro Ankiniz • Bro Breselien • Bro Dinan • Bro Felger • Bro Gernev • Bro Gwiniegi Naoned • Bro Kastell-Briant • Bro Kêr-Wened • Bro Kornôg Kreiz-Breizh • Bro Kreiz-Breizh • Bro Machikoul hag al Lon • Bro Ploermael - Kalon Breizh • Bro Pondi • Bro Raez Atlantel • Bro Redon hag ar Gwilen • Bro-Roazhon • Bro Sant-Brieg • Bro Sant-Maloù • Bro Traoñiennoù ar Gwilen • Bro Treger-Goueloù • Bro Montroulez • Bro Brest • Bro Gwengamp • Bro Gwitreg – Digoroù Breizh • Tolpad-kêrioù Naoned • Tolpad-kêrioù Rannvro Sant-Nazer hag Aber\nUn nebeud kêrioù n'eus tamm bro ebet dezho.\nAdtapet diwar « https://br.wikipedia.org/w/index.php?title=Bro_%27Voynet%27&oldid=1584262 »\nKemm diwezhañ d'an 23 Gou 2014 da 08:41\nKemmoù diwezhañ degaset d'ar bajenn-mañ d'an 23 Gou 2014, da 08:41.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/429 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/429\nfizians ouz tron ar c’hras, evit ma recevimp trugarez, ha ma kavimp gras, evit beza sicouret en amzer ma vezo dleet.\nRAG, peb Beleg-braz, kemeret euz a-douez an dud, a zo lakeat evit an dud en traou a zell ouz Doue, evit offr donezonou ha sacrifisou evit ar pec’hejou. (2) Gallout a ra kaout truez ouz ar re a zo en ignorans hag en errol, pa’z eo gwir ema he-unan e-kreiz ar zempladurez. (3) Hag abalamour da ze e tle ober offransou evit he bec’hejou he-unan kerkoulz hag evit pec’hejou ar bobl. (4) Ha den na hell kemer an henor-ze evithan he-unan, nemed an hini a zo galvet gant Doue, evel Aaron. (5) Evel-se ive ar C’hrist n’hen deuz ket kemeret evithan he-unan ar gloar da veza Beleg-braz, mes hen recevet hen euz digant an hini hen deuz lavaret dezhan : Te eo va Mab, hirio em euz da engehentet. (6) Evel ma lavar ive dezhan en eul leac’h all : Te a zo Beleg da viken, hervez urz Melkisedec. (7) Hennes eo an hini pehini, e-pad an deiziou euz he vuez er c’hig, o veza offret gant scrij ha gant daelou, pedennou ha supplicationou d’an hini a helle hen sauvetaad euz ar maro, hag o veza bet delivret abalamour m’hen doa doujans evithan, petra-benag ma oa Mab, (8) hen deuz desket ar zentidigez dre an traou hen deuz gouzanvet, (9) hag o veza bet rentet parfet, ez eo deuet da veza an oberour euz ar zilvidigez eternel evit ar re holl a zent outhan ; (10) o veza bet galvet gant Doue Beleg-braz, hervez urz Melkizedec.\n(11) Var ar poent-se hon euz kalz a draou da lavaret, hag a zo dies da zisplega, abalamour ma’z oc’h deuet da veza gorrec da gompren. (12) Rag e-leac’h beza mistri, evel ma tlejec’h beza abaoe pell amzer, hoc’h euz c’hoas ezom da zeski ar c’henteliou kenta euz a gomzou Doue ; hag ez oc’h deuet da gaoud ezom a leaz e-leac’h a voued krenv. (13) Hogen, an hini en em vag gant leaz, na gompren ket komz ar justis ; rag n’ed eo nemed eur bugel bihan. (14) Mes ar boued krenv a zo evit an dud en oad, evit ar re pere, dre ma’z int custum, ho deuz eur Spered exercet da zifferansi an droug hag ar mad.\nRAG-SE, o lezel ar principou kenta euz a zoctrin\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/429&oldid=125559 »


Stockholm eo kêr-benn Rouantelezh Sveden hag ar gêr vrasañ en holl vroioù Skandinavia. En em astenn a ra ar gêr-benn hag ar c’hêrioù tro-war-dro etre al lenn Mälaren hag ar Mor Baltel, ha tremen ur milion a dud a zo o chom eno. Kêr Stockholm a zo bet savet war meur a enezenn, ha war an hini vrasañ anezho emañ ar gêr gozh, anvet Gamla Stan. Brudet eo an ti-kêr dre ar bed, dre m’eo eno e vez deroet ar prizioù Nobel.\nE kumun Stockholm ent strizh (Stockholms Kommun) ez eus 829 417 annezad (e dibenn 2009), en takad kêrel a-bezh ez eus 1 252 020. Met alies, pa reer anv eus Stockholm, e komzer diwar-benn kontelezh Stockholm, a zo enni 2 019 182 a annezidi.\nE Stockholm emañ sez gouarnamant Sveden hag hini ar parlamant broadel (Riksdag). Eno ivez emañ palez penn ar vro, nemet ar roue a zo bremañ, Carl XVI Gustaf, a zo o chom e-kichen Stockholm, en Ekerö.\nEmañ Stokholm war an harzoù etre proviñsoù Uppland ha Södermanland, el lec’h ma kej dourioù al lenn Mälaren hag ar Mor Baltel. En deroù e oa Stockholm war enez Stadsholmen hepken, el lec’h m’emañ Gamla Stan (ar gêr gozh) bremañ, met tamm ha tamm eo kresket war an inizi all tro-dro, war-zu Norrmalm, en hanternoz, Östermalm, ha Södermalm, er c’hreisteiz. En em astenn a ra ar gêr, hiziv, war 188 km2, war 14 enezenn, ha kavout a reer gwazhioù-dour e pep lec’h. Evit mont ha dont etre an holl garterioù ez eus 53 pont.\nDirak Stockholm en em led ivez un enezeg a zo enni miliadoù a enezennoù bras pe vihan ha ma plij da annezidi ar gêr-benn mont da ziskuizhañ e-pad an dibenn-sizhun.\nGant hentoù douar pe hentoù mor darempredet-stank eo liammet Stockholm ouzh kêrioù bras Skandinavia pe ar Mor Baltel, evel Göteborg, Kopenhagen, Helsinki, Turku, Sant Petersbourg, Tallin ha kêrioù all war arvorioù Alamagn, Polonia hag ar broioù balt. Un aerborzh etrebroadel a zo en Arlanda, ha daou aerborzh bihanoc’h a zo e Skavsta ha Bromma.\nStockholm gwelet eus an oabl.\nAr meneg kentañ a gaver eus kêr Stockholm a sav da 1252. Ne oa anezhi, d’ar poent-se, nemet ar gêr gozh (Gamla Stan), savet war enez Stadsholmen, el lec’h ma oa ur c’hastell er c’hantved a-raok, savet d’en em zifenn ouzh tud Estonia. Darempredoù kenwerzh he doa Stockholm gant Lübeck ha gant kêrioù all tro-dro d’ar Mor Baltel. Kemer a ra perzh neuze er c’hevre kêrioù anvet Hansa. E-pad 300 vloaz e voe renet kêr gant daou vaer, ur Svedad hag un Alaman. E 1350 e c’houzañvas kêr gant ar Vosenn Zu.\nE 1397 e krogas Unvaniezh Kalmar etre Sveden (gant Finland), Norvegia (gant Island) ha Danmark ; buan e voe graet e renkoù gant Danmark. Meur a emgann a voe e-pad ar XVvet kantved : e 1471 e voe gounezet Emgann Brunkeberg (e-kichen Stockholm en amzer-se hag e kêr bremañ), gant Sten Sture ar c'hozh, a-enep roue Danmark, Christian Iañ ; gant ar roue Christian II e voe lakaet ar pil hag al lazh dre gêr Stockholm e 1520, ha lakaet e voe fin evel-se da Unvaniezh Kalmar.\nE 1521, Gustav Vasa, roue nevez Sveden, a yeas e-barzh Stockholm ha kroget e voe neuze gant ur mare nevez en istor ar vro. Kreskiñ a reas kêr en tu-hont da enez Stadsholmen, war inizi Södermalm ha Norrmalm. E 1600 e oa enni un daou vil annezad bennak. E 1634 e teuas Stockholm da vezañ, ent ofisiel, kêr-benn nemeti Sveden ; diagent e oa Uppsala ar gêr-benn, hag e-pad pell e voe rannet ar c’hargoù etre an div gêr (sez Iliz Sveden a zo eno c’hoazh).\nDerc’hel a reas kêr da greskiñ da c’houde. En XVIIIvet kantved e voe savet palez ar roue hag an opera. En XIXvet kantved e voe kollet un tamm eus he galloud armerzhel gant Stockholm, evit mad Norrköping ha Göteborg.\nEn XXvet kantved, ha dreist-holl etre 1945 ha 1967, e voe kempennet kreiz kêr gant e straedoù strizh hag e savadurioù kozh. Hiziv an deiz ez eo modern ha diorroet Stockholm : ur metro a voe savet er bloavezhioù 1950, e karter Kista eo bras pouez an teknologiezhioù nevez.\nUl lodenn vat eus pennlec’hioù sevenadurel Sveden en em gav e Stockholm, ar gêr-benn : c’hoarivaoù, mirdioù… Daou lec’hiad a zo enskrivet war roll glad ar bed gant an UNESCO :\nKêr-benn sevenadurel Europa e oa bet Stockholm e 1998.\nStockholm a skoulm darempredoù diardoù gant kêrioù-penn all eus ar bed, re Norzheuropa da gentañ.\nAr re da heul eo ar c'hêrioù a lavar bezañ gevellet gant Stockholm:\nRusia : Sankt-Peterbourg\nAn dud vrudet-mañ a zo genidik a Stockholm :\nIngrid Bergman (1915-1982), aktourez\nFolke Bernadotte (1895-1948), diplomat\nBjörn Borg (6 juni 1956), c’hoarier tennis\nGreta Garbo (1905-1990), aktourez\nSven Hedin (1865-1952), douaroniour hag ergerzher\nAlfred Nobel (1833-1896), greantour ha skiantour\nOlof Palme (1927-1986), kentañ ministr Sveden\nAugust Strindberg (1849-1912), skrivagner\nstockholmtown.com lec'hienn ofisiel evit an touristerezh e Stockholm (e meur a yezh)\nAdtapet diwar « https://br.wikipedia.org/w/index.php?title=Stockholm&oldid=1652897 »\nKemm diwezhañ d'an 21 Gou 2015 da 10:32\nKemmoù diwezhañ degaset d'ar bajenn-mañ d'an 21 Gou 2015, da 10:32.


Sketla Segobrani vol1/Rann 11 - Wikimammenn\nSketla Segobrani vol1/Rann 11\nPrud’homme, 1923 (Kenta Kevrenn, p. 53-57)\n◄ Gweledigez Ariomanos. Lezennou Belios Dezrevell ar c’havadennou Gweladennou Lugus ha Belisama da zouar Manos ►\nAr re-ze eo mammenn ha doare al lezennou brudet anavezet dre an ano a Lezennou Belios, hag a zo bet tremenet a-rumm-da-rumm, adaleg Ariomanos betek hizio, gant Volked an Erkunia, Nerved an Arduinna, ha meur a boblad all a Geltia. A-youl e vije bet selaouet kelenn an doue, hon Tad, ha na vije ket bet da gastiza, en hon touez, nemet an dorridigez a-berz unan ! Rak, keit ha m’eo bet heuliet striz al lezennou-ze gand an darnvuia, he devoe hor gouenn en he rann eun eurvad dispar !\nDezrevell ar C’havadennou.\nEtre mibien, gourvibien ha diskennidi nes-pe-nesoc’h Manos ha Bena meur a hini a voe a savas dreist d’ar re-all dre o meiz, o enklaskou, an eveziadennou a rejont hag ar c’havadennou a zeuas da heul. Evel-se, Ariomanos, eveziet gantan al louzaouennou gouez o kriski e frankizennou bro an Hanv, a anavezas ar re a zo danvez-boued en had anezo, talvoudus dre ze da vab-den o gounit : an heiz, ar mell, ar c’herc’h, ar segal. Ijinet e voe gantan ar bigell, hag hen eo a rogas, ar c’henta, tonnenn c’hlas an douar gant beg kroumm e venveg, hag a fizias en irvi an had, an edenn veur, magadur an doueed, an heizenn, a vez diwarni gwazed krenv ha kadarn, merc’hed kenedek ha fur. Ariomanos eo a eostas kenta trevad heiz taolet gant douar-stuz, ha kenta park aret e voe an hini a zigoras-hen e Manoialos (frankizenn Manos) .\nEil mab Manos ha Bena, Morimanos , eo a ziskaras, ar c’henta, war ribl an dour, eur mel gwezenn hag a aozas eus ar c’hef anezi, dre ober gant tan ha bouc’hal, kenta lestr a voe bet douget biskoaz gant dour ar mor pe al lennou. Ar c’henta re roenvou a oberias-hen hag e lakeas dre lavar ar c’henta reoladur war skiant ar mordeerez.\nKatumanos , trede mab Manos, a welleas oberiadurez ar binviou-emgann. Ijina a reas ar skoued hag an arouezintiou-brezel hag e savas reolennou kenta ar bengadouriez hag ar brezelekaerez.\nTogodumnos  a anver ivez Togakos, pevare mab Manos ha Bena, a savas d’e dad ha d’e vamm, e Tegoialos (« frankizenn an ti ») ar c’henta ti. Kelc’hiek e oa an ti-ze hag e voe stummet gant koadennou, gwialennou haleg gwevn kenweet ha pri. E dôi a reas gand eun dôenn raoskl ha palenni al leurenn-ziabarz gand eur strewad teo a c’heot krin a c’houez-vat.\nAnavogenos , pempvet mab Manos, a grouas ar sonerez hag ar c’hanerez. Kavout a reas an drompilh, an daboulin hag an delenn. Ha setu penaos e voe steuet gantan ar binviou-ze. Dre doulla begenn eur c’horn uros e reas anezan an drompilh hir-gorn, hena doare trompilh a zo. Gand eur pilgos prenn kleuz, ma stignas warnan eur c’hroc’hen, e reas eun daboulin. O kemerout, goude-ze, daou gorn ejen bannek, dre staga outo a-dreuz daou bez prenn ma stennas warno pennadou bouzellou, ec’h oberias ar genta telenn, hena krotta a voe.\nSelgova , c’houec’hvet mab Manos, a voe anezan eur gwenaner brudet. Hen eo a reas gwenanerez da genta, a stummas ruskennou hag a ziorreas gwenan. Ar mel ma aozas gantan Medus, mab Ariomanos, kenta kibellad chufere, a zeue d’ezan eus ruskennou e eontr Selgova. Eun hemolc’her touet e voe ouspenn. Paka ez veo a reas, pe gand ar c’hrouglas, pe gant meur a zoare stignou, antellou, foziou, gripedou hag all, eun niver loened gouez, pevarzroadeged, evned, loened-stlej, a fizias, goude, en e vreur Selvanos. Heman o c’haeas e tachennadou en doa klozet gant girzier graet a gefiou-gwez en o fez sanket en douar. Ar re-ze e voe kenta tropellou mab-den. Ha setu aman a be loened e c’hoarveze tropellou Selvanos, seizvet mab Manos : ar c’hi-gouez (kû), ar bleiz (bledios), al louarn (lovernos), ar broc’h (brokkos), marc’h gouez ar c’hoadou, an ejen-meur (uros), an ejen moueek (visontos), an ejen hir-dal, ar c’haro (karvos), ar c’haro-meur (alkis), an demm (danios), ar yourc’h (iorkos), an arz (artos), an tourc’h-gouez, ar c’havr (gabros), ar maout-tourc’h (multos), an avank, ar c’had, an alarc’h, ar waz, an houad, ar yar, ar c’hilhog-gouez, ar c’haran (goranoz), ar c’houibon, ar vran (branos), an erer, ar gup, ar falc’hun, an naer (natir), ar vaot. Al loened paket ha kaeliet evel-se a zonveas tamm-ha-tamm ; boaza a rejont a-nebeudou da genveva gand an den. An darnvuia eus ar re end-eeun emoun o paouez envel a vez graet ganto abaoe, e-touez diskennidi Vanos, evid ar gounit-douar, ar mesa-loened, ar brezeli, an hemolc’hi, al lida-azeulerez, an diougani, an teurel hud. Eun darn anezo, damesaet, a vev er peurvanou hag a ro d’ar Vrôad Illur o laez, o gloan, o ler, o c’hig hag o c’herniel ; ar re-all, pleustret ha desket, a denn hec’h ogedou hag hec’h eler, a stlej he c’hirri-emgann, he c’hirri-samm, he c’hirri-bale, a zoug he brezelourien a stourmad da stourmad hag a drec’h da drec’h. Evid ar gouennou loened all, bez’ ez eus anezo a zalc’h da veva ez gouez ha dishual e-kreiz ar c’hoadou ha re-all, pe zic’houezet pe zamc’houez c’hoaz, a vev er c’hloziou sakr ma vernier aour ha pinvidigeziou an doueed.\nSelvanos a voe anezan, eta, kenta saver tropellou ha kenta mesaer a ouenn Vanos. Dre-ze en deus dalc’het da veza, er Vrôad Illur, gwarezour al loened-ti, hag e vez pedet hizio c’hoaz e Galia gand an neb a ra war-dro chatal . E vab Veriugodumnos eo, avat, a zonveas hag a bleustras darn eus al loened a oa bet paket evel-se. Evesaat a reas ouz ar gouennou a zeuje diouto brasa talvoudegez da vab-den el labouriou-kêr pe er brezel, hag e voazas anezo da senti ouz mouez pe jestr ha da boelladi war labouriou a bep doare dindan e renadur. Ar c’henta loened bet donvaet evel-se gant Veriugodumnos e voe ar c’hi, ar maout-tourc’h, ar c’hole-taro ha marc’h gouez ar c’hoadou. Nemet diwar-benn ar c’hi ez eus dael, dre ma talc’h da wir hiniennou ez oa bet embreget ha desket, kent ganedigez Veriugodumnos, gand an eontr d’ezan Selgova, a rae gand ar c’hi evit hemolc’hi loened.\nVeriugodumnos c’hoaz end-eeun eo a stummas ar genta yeo, ar c’henta re rojou, ar c’henta karr . Kenta yeoad oc’hen, o vac’ha pounner an douar, a luskas war raok eur c’harr war ziourod, e voe an hini a voe staget gant Veriugodumnos ouz Brikkon, ar c’harr briz en doa frammet e Karbantoialos (« frankizenn ar c’harr »).\nTigernomagalos-hen, eus navet rummad gourvibien Ariomanos, a evezias ouz ar mein a-stlabez war c’horre an douar e rannou-zo eus ar vro pe e naoz ar stêriou. O dastum a eure ha studia ar perziou anezo. Hen eo a savas ar genta forniez-teuzi-metalou hag a ijinas ar c’henta teuzlestr . Ar c’henta eus holl ziskennidi Vanos, e teuzas aour hag e labouras kouevr. Neuze eo e voe morzoliet ar genta bouc’hal vetal hag ar c’henta gourgleze, rak, kent Tigernomagalos, ne rae an dud o armou-brezel pe hemolc’h nemet gant danveziou prenn, askourn, korn pe vaen. Tigernomagalos a gavas ouspenn an alar digilhor, ma stagas outan, d’e denna, an danvad da genta ha, goude, an ejen hag ar marc’h. Daou vab en devoe ker brudet ha ker brudet o-daou, Omios ha Nemetos. Omios a gavadennas teuzi kouevr ha staen a-gemmesk, ha diwar an ano anezan eo ez anvomp omion kemmeskadur an daou vetal . Gand ar c’hendeuzadur-ze eo e reas, ouspenn, ar c’henta kleze. Nemetos-hen a savadennas ar c’henta santualou a reer anezo nemeta. Urzia ar velegiez a reas ha kenaoza reolennou an azeulerez d’an doueed. Hen eo, gand e vab Gessis , a savas ar c’henta pedennou, ar c’henta garmou-hud, ar c’henta kanennou sakr. Hen eo ivez, gand e vab Medios, a enaouas kenta tantad sakr a gement a voe bet c’houezet gant mabden biskoaz war eur grec’hienn, da guz-heol, e nozvez kenta Samos. Flamma a reas war lein ar grec’hienn-greiz, war vegel bro-Vanos ; ha skedi e tenvalijenn an noz evid eurvad ha levenez an dud, frealz ha kennerz an doueed. Rak, eus an tantad-meur-ze, evel eus mouêl eur rod nao skinek, en em vannas neuze dre holl zouar Manos an nao penn-vennoz : frouezusted douar, yec’hed chatal, krenvder gwazed, kened merc’hed, paoted vugale, hinon amzer, distan glao, puilhded eien, gwrez heol .\nGweladennou Lugus ha Belisama da zouar Manos .\nEvel se eo e vez dezrevellet gand eun nebeut danevellourien diwar-benn ar c’havadennou ha penn-derou hor sevenadurez. Nemet, kalz a zo hag a lavar, ar gwirhenvel\n↑ Kembraeg ial « frankizenn ».\n↑ Brezoneg Morvan « den-a-vor ».\n↑ Brezoneg koz Kadvan « kadour ».\n↑ A vefe, ger-evit-ger, e brezoneg To-doun.\n↑ Hen-vrezoneg anau « hesonerez ».\n↑ « an Hemolc’her ».\n↑ War *Selvanos sellout ouz D’Arbois de Jubainville, Rev. celt., XXVI, p 282. Kenveria an iwerzoneg sealbhan, tropell.\n↑ Ver-, brezoneg gour- ; iugo-, brezoneg yeo ; dumnos « doun, galloudek », D’Arbois, Noms gaulois, p. 60-1. Veriugodumnos a zo eun doue henvelekaet ouz Apollo.\n↑ Cf. Joyce, Social History, I, p. 69. Tigerno-, brezoneg tiern ; magalos, brezoneg mel « pikol, bras ».\n↑ Omion, iwerzoneg ume « kouevr, arem », hen-gembraeg emid, kembraeg breman efydd.\n↑ Iwerzoneg geis « pedenn, strobinell », D’Arbois, Etudes grammaticales, p. 35*.\n↑ Medios, iwerzoneg Mide « kreiz >. Cf. Rev. des ét. anc., 1915, p. 201.\n↑ War an doue iwerzonek Lug (hen-geltieg Lugus) hevelebekaet ouz Mereurius inventor omnium artium (kavadennour an holl arzou) war Gezar, ouz Mereurius viator (beajour), cultor (sevenaer) war enskrivaduriou ar marevez kelt-ha-roman, sellout D’Arbois de Jubainville, Le Cycle mythologique irlandais et la mythologie celtique (1881), pp. 136-139, 174-180 ; Les Celtes depuis les temps les plus anciens (1904), pp 39-45. A-eneb d’an hevelebekaat, Jullian, Histoire de la Gaule, II. pp. 118-122, ha noten 2 p. 118. War Belisama. hevelebekaet ouz Minerva, sellout Jullian, op. cit., pp. 122-123.\nAdtapet diwar « https://br.wikisource.org/w/index.php?title=Sketla_Segobrani_vol1/Rann_11&oldid=163607 »\nDernière modification le 7 Eos 2020, à 15:11\nKemmoù diwezhañ degaset d'ar bajenn-mañ d'an 7 Eos 2020, da 15:11.


Stumm eus an 10 Mae 2011 da 00:46\n8 okted ouzhpennet , 10 vloaz zo\nRobot kemmet: hy:Նախակորիզավոր; Kemm dister\nStumm eus an 27 Ebr 2011 da 22:28 (kemmañ)\nD (r2.7.1) (Robot ouzhpennet: hy:Պրոկարիոտ)\nStumm eus an 10 Mae 2011 da 00:46 (kemmañ) (dizober)\nD (Robot kemmet: hy:Նախակորիզավոր; Kemm dister)\n== kerentiezh gant an Eukarioted ==\n[[Bakteri]] eo ar pep brasañ eus ar prokarioted hag alies e vez implijet an daou c'her evel heñvelsterioù. E 1977, [[Carl Woese]] a ginnigas rannañ ar prokarioted e Bacteria hag [[Archaea]] (da gentañ Eubacteria hag Archaebacteria) abalamour d'ar c'hemmoù genetek a-bouez etrezo. Ar rummatadur en Eucaryota (anvet ivez "Eucarya"), Bacteria, hag Archaea zo anvet « [[riezad|reizhiad an tri damani]] » hag a gemeras lec'h « [[riezad|reizhiad an div impalaeriezh]] ».\nDisheñvel bras eo framm kelligoù ar prokarioted diouzh hini an eukarioted. An ezvezañs a [[nukleus kellig|nukleus]] pe a [[golo kellig|c'holo kellig]] eo ar c'hemm pennañ. Soñjal a raed a-raok n'o doa ket ar Prokarioted a [[kitorelegenn|gitorelegennoù]]<!--cytoskeleton--> nag a gombodoù kellig kroc'henennek evel ar [[vakuolenn]]où, a [[reticulum endoplasmek|reticula endoplasmek]], a [[Ardivink Golgi|Ardivinkoù Golgi]], a [[mitokondrienn|vitokondriennoù]], nag a [[kloroplast|gloroplastgloroplasto]]oùù. E strollad an eukarioted e vez kaset da benn argerzhoù metabolek disheñvel gant ar mitokondrioù hag ar c'hloroplastoù. Krediñ a reer e tiskennont eus [[bakteri]] [[endokenvevad|endokenvevat]]. E-touez ar prokarioted e vez kaset an argerzh a-dreuz kroc'henenn ar c'helligoù ; Ral-kenañ eo ar [[endokenvevad|bevedegoù endokenvevat]]. Mont a ra ur [[molkulenn|volekulenn]] (ar [[peptidoglikan]]) d'ober speurennoù kelligoù ar prokarioted. Disheñvel eo diouzh hini a ya d'ober speurenn an eukarioted (kalz eukarioted n'o deus speurenn kellig ebet a-hend-all). Eukarioted ha prokarioted o deus frammoù anvet [[ribozom]]où, a brodu proteinoù. Bihanoc'h e vez ar prokarioted evit ar c'helligoù eukariot.\nDisheñvel eo ar prokarioted diouzh an eukarioted abalamour ma ne vez nemet ur boukl [[kromozom]]où stabil [[TDN]] sanailhet en takad anvet an '''[[nukleoid]]''', tra ma vez kavet TDN an eukarioted war [[kromozom]]où staget mat hag urzhiet. Daoust ma'z eus frammoù eukarioted o deus TDN distag anvet [[plasmidenn]]où, sellet e vez ouzh ar re-se peurliesañ evel perzhioù eus ar prokarioted avat ha kalz [[gen]]où a-bouez eus ar prokarioted a vez dalc'het er plasmidennoù.\n== Meteier ==\nEmañ lod eus ar bevedegoù-se o chom e meteier n'hallont ket bezañ annezet gant spesadoù all abalamour d'ar wrez, d'ar pH, pe d'ar skinoberiantiz, hiziv an deiz.\n== Liammoù diavaez ==\n== Notennoù ==\nAdtapet diwar « https://br.wikipedia.org/wiki/Dibar:MobileDiff/965501 »


Pajenn:Morvan - Buez ar Zent, 1894.djvu/642 - Wikimammenn\nPajenn:Morvan - Buez ar Zent, 1894.djvu/642\nGoude beza bet pevarzek pe bemzek miz o veva dindan guz, Siprian a zistroaz da Garthaj, hag a asamblaz eno eur c’honsil evit koundaoni ar chismatiked, da lavaret eo, ar pennou skanv hag ourgouilluz a felle d’ezho en em zevel a enep ho eskop pe a enep ar pab. Ne esperne netra evit maga ar feiz hag ann devosion e kalounou ar gristenien, ha skriva a eure eur maread levriou kaer evit difenn ar relijion hag ann Iliz, ha deski d’ann holl ar guir feson d’en em zantifia e kreiz poaniou ha trubuillou ar vuez-ma.\nEnn amzer ann impalaer Valerian, e tirollaz ar bersekusion goasoc’h eget biskoaz, hag enn dro-ma Siprian a oue galvet dirak Patern, gouarner ann Afrik. « — Pe hano oc’h euz ha petra oc’h ? » eme Batern. « — Kristen ounn hag eskop, eme Ziprian. Ne anavezann nemed eunn Doue, ann hini en deuz krouet ann env, ann douar, ar mor, ha kement tra a zo ennho. Ann Doue-ze eo a zervichomp ken entrezomp kristenien. » Var gement-se ar gouarner her c’houndaonaz da guitaat Karthaj ha da vont da jom da Gurub, dek leo ac’hano.\nEtre daou, Galer a oue hanvet da c’houarner enn Afrik e plas Patern. Ar gouarner nevez a gemennaz d’ar Zant dont adarre da Garthaj, hag a benn eunn tachad goude, her galvaz ive dirazhan hag e komzaz outhan evelhenn : « — C’houi eo ann hini a zo bet eskop ha tad ann dud-se a reer kristenien anezho ? » « — Ia, me eo, eme Ziprian. » « — Mad, ann impalaered a ro urs d’ehoc’h da adori ho doueou. » « — Ne c’hellann ket senti ouz ann urs-se, eme ar Zant. » « — O pezet muioc’h a zamant d’ho puez, eme ar gouarner. » « — Grit ar pez a zo gourc’hemennet d’ehoc’h, eme Ziprian erfin. »\nNeuze Galer, goude beza kemeret ali ar varnerien a ioa enn dro d’ezhan, a goundaonaz ar Zant da veza dibennet. « — Doue ra vezo meulet ! » eme Ziprian o klevet ar zetans-se. He verzerenti a erruaz d’ar 14 a viz guengolo euz ar bloaz 258.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/642&oldid=137872 »


Benazir Bhutto e 2004\nBenazir Bhutto (ourdoueg: بینظیر بھٹو, LFE: [bɛnɜziɽ botɔ]; sindeg:بینظیر ڀُٽو ) a oa ur bolitikourez bet ganet e Karachi e Pakistan d'an 21 a viz Mezheven 1953. Drouklazhet eo bet d'an 27 a viz Kerzu 2007. Merc'h e oa da Zulfikar Alî Bhutto.\nHe raganv a dalv "hep he far".\nStudioù he doa graet en Oxford a-raok distreiñ da Bakistan e 1977, un nebeudig a-raok ma vefe roet lamm d'he zad gant ar jeneral Zia ul-Haq. En harlu e oa bet a-raok distreiñ en-dro e 1986.\nD'ar 17 a viz Eost 1988 ez eas Zia ul-Haq d'an anaon hag e miz Du ez eas ar maout gant ar strollad sokialour, bet krouet gant tad B.Bhutto. D'ar 1añ a viz Kerzu 1988 e voe ar vaouez kentañ e penn ur vro vuzulman.\nGant ar prezidant Ghulam Ishaq Khan e voe tennet ar galloud diganti e miz Eost 1990 evit bezañ bogodet arc'hant.\nE 1993 e voe anvet e penn ar vro adarre avat, met e miz Du 1996 e kollas an dilennadegoù.\nMont a reas en harlu adarre e 1998 e Dubai evit sevel eus ar justis. Mont a reas en dro da Bakistan d'an 18 a viz Here 2007 goude distaoler dezhi graet gant prezidant Pervez Musharraf hag emglev etrezo diwar-benn ingaliñ ar galloud war-lerc'h dilennadegoù e Genver 2008.\nDrouklazh[kemmañ | kemmañ ar vammenn]\nDrouklazhet eo bet d'an 27 a viz Kerzu 2007 e-pad un droiad eus ar Strollad Pobl Pakistan e Rawalpindi evit an dilennadegoù. War he lerc'h e voe lakaet he mab, Bilawal Bhutto-Zardari e penn ar strollad.\nHe lec'hienn ofisiel: \nAdtapet diwar « https://br.wikipedia.org/w/index.php?title=Benazir_Bhutto&oldid=1456162 »\nKemmoù diwezhañ degaset d'ar bajenn-mañ d'an 3 Ebr 2013, da 05:16.


Stumm eus an 18 Mae 2008 da 11:38\n14 okted lamet , 12 vloaz zo\nStumm eus an 3 Mae 2008 da 01:18 (kemmañ)\nD (Robot ouzhpennet: sl:Langobardi)\nStumm eus an 18 Mae 2008 da 11:38 (kemmañ) (dizober)\nUnan eus ar pobloù [[Germaned|german]] e oa al '''Lombarded''' pe ''Langobarded''. Er [[Iañ kantved|c’hentañ kantved]] e oant o vevañ e [[traoñienn]] ar [[stêr]] [[Elbe]], e [[hanternoz]] [[Alamagn]] hiziv. Er [[IVe kantved]] e voeoa pobloù all o tont eus ar [[Reter|reter]] ha mont a reas al Lombarded war-zu ar [[kreizteiz|c’hreisteiz]]. Goude ur pennad en em ziazezjont e ''[[Pannonia]]'' hag e ''Noricum'' ([[Aostria]] hag [[Hungaria]] hiziv). Reiñ a reas an [[Impalaeriezh roman ar Reter|impalaer roman]] [[Justinianus Iañ]] an aotre dezho da chom eno e [], evel ''foederati'' (pobl kevreet gant ar Romaned).\nE [], dindan ren o roue [[Alboin]], e voe treuzet an [[Alpoù]] ganto hag aloubiñ a rejont hanternoz [[Italia]]. Eno e voe savet ur [[rouantelezh]] ganto, gantha [[Pavia]] da gêr-benn.\nGoude marv ar roue Alboin (war-dro []) e voe rannet o rouantelezh e [] [[Dugelezh|dugelezh]]. Ne oa ket unvan bro al Lombarded ken ha gwanoc’h en em gavent evit talañ ouzh tagadennoù [[Bizantion]] diouzhen un tu pe re ar [[Franked]] diouzh anen tu all.\nPa zeujont da Italia e oa [[Pagan|pagan]]ed eus darn eus al Lombarded, tra ma heulie lod all [[kristeniezh|kredenn gristen]] [[Arius]]. Abalamour da se ne oa ket mat an darempred etrezo hag ar [[pab|bibien]]. Tammig-ha-tammig hepken e voe degemeret ganto ar boazioù roman hag ar relijion gatolik.\nGant ar Pab e voe galvet ar [[Franked]] war d'e sikour enep dezho, ha trec’h e voe ar re-seFranked, renet gant [[Pepin ar BerrGrenn]], war al Lombarded. Dont a reas ar Franked adarre, galvet gant ar Pab [[Adrian Iañ]], ha trec’h e voent adarre. [[Karl Veur]], roue ar Franked, a voe kurunet roue al Lombarded e [[Pavia]] e []. Lonket e voe bro al Lombarded neuze en [[Impalaeriezh Karl Veur]].\nLezet o deus al Lombarded o anv d’ur rannvro vras e hanternoz Italia a vez graet [[Lombardia]] anezhi.\nAdtapet diwar « https://br.wikipedia.org/wiki/Dibar:MobileDiff/330081 »


Koulzad "Plijus" 2014\nRoet e oa bet lañs d’ar c’houlzad da vrudañ ar c’helenn d’an dud deuet e Tolpad-Kêrioù S.Brieg d’an 9 a viz Gwengolo 2014.\nE sal Tolpad-Kêrioù S.Brieg e oa bodet an it. Lena Louarn, besprezidantez Kuzul-rannvro Breizh ha prezidantez an Ofis Publik, an it. Christine Métois, besprezidantez Tolpad Kêrioù Sant-Brieg e karg eus ar sevenadur, an ao. Didier Le Buhan, besprezidant Telenn – Ti ar vro S.Brieg hag an ao. Fulup Kere, rener Deskiñ d’an Oadourien.\nKinniget eo bet skeudenn ar c’houlzad nevez a vo gwelet war 900 skritell vras e rouedadoù departamant Penn-ar-Bed, ar Mor-Bihan hag al Liger-Atlantel. Ouzhpenn 220 kumun a gemer perzh er c’houlzad er bloaz-mañ da ditouriñ an dud dre blegfollennoù pe skritelloù.\nAn ao. Fulup Jakez, rener OPAB, en deus kinniget sifroù pennañ ar c’helenn d’an dud deuet (3400 den zo enskrivet er c’hentelioù sizhuniek da skouer) ; lakaet en deus war wel lañs ar stummadurioù hir (250 stajiad er bloaz-mañ) ha berzh an Diplom Barregezh Yezh (ouzhpenn 1000 den o deus priziet o live brezhoneg dre an diplom Stad-mañ).\nAn ao.Didier Le Buhan en deus pouezet war al lañs a zo gant Telenn e bro S.Brieg : kentelioù zo bet digoret un tamm e pep lec’h dindan 2 vloaz, eus Kintin betek Erge-ar-Mor.\nAn ao. Fulup Kere, eus e du, en deus kinniget ur formulenn nevez a vo amprouet e Kornôg kreiz-Breizh da gentañ : ur “pak brezhoneg” ma c’hello an dud lakaat o anv evit deskiñ buanoc’h dre gentelioù-noz ha stajoù a-hed ar bloaz.


Felix zu Salm-Salm - Wikipedia\nFelix Salm-Salm e-pad Brezel diabarzh Stadoù-Unanet Amerika\nFelix Constantin Alexander Johann Nepomuk, Priñs Salm-Salm (1828–1870) a oa un ofiser prusian ha goprsoudard a ouenn uhel. Selvij a reas en armeoù Prus, Aostria, SUA, arme Masimilian Iañ (1832-1867) e Mec'hiko, ha Prus adarre. Lazhet e voe e brezel 1870\nP'edo e SUA e timezas da Agnes Elisabeth Winona Leclerq Joy, merc'h d'ar jeneral William Leclerc Joy (1793–c. 1886) ha da Julia Willard (marvet e 1882).\nUr beure edo Agnes Leclerc Joy o pourmen war varc'h dre ar gêr-benn pa daolas Felix kentañ evezh outi, ha klask a reas lakaat he fediñ d'ur fest ma vefe-eñ ivez. Buan e c'houlennas he dorn, hag e miz Eost 1862 e voent euredet. Agnes ne bade ket da chom pell diouzh Felix ha mont a rae d'e heul d'an emgann. Er c'hamp e veze Agnes oc'h ober war-dro ar soudarded klañv ha gloazet, petra bennak ma n'he doa ket anaoudegezh ebet eus ar medisinerezh.\nBrezel diabarzh SUA[kemmañ | kemmañ ar vammenn]\nE-pad Brezel diabarzh Stadoù-Unanet Amerika (1861-1865) e veajas Agnes gant an arme dre Virginia, hag ar vaouez nemeti e oa.\nAdtapet diwar « https://br.wikipedia.org/w/index.php?title=Felix_zu_Salm-Salm&oldid=1850575 »


Tro-heol - Wikipedia\nBleud tro-heol gwelet gant ar MEB.\nLes tournesols gant Vincent van Gogh.\nAr bleunioù tro-heol (Helianthus annuus eus o anv skiantel), zo ur blantenn vloaziek dezhi bleunioù bras eus ar genad Helianthus, a orin eus Norzhamerika, evel an Helianthus tuberosus. Gounezet e vez ar greun, eoul enne (war-dro 40 % eus ar materi) ha mat-tre d'ober boued. Roet e vez an delioù d'ar chatal.\nDont a ra an anv tro-heol eus ar ger gallek « tournesol » a zo troidigezh ar ger italianek « girasole» , « a dro gant an heol ». Anvioù all a vez graet ouzh ar blantenn-se a-wechoù: bleunioù-heol (diwar an anvioù saoznek hag alamanek), heol-bras, greun peroked, heliant…\nBrudet eo taolennoù Vincent van Gogh diwar-benn ar bleunioù tro-heol.\nAdtapet diwar « https://br.wikipedia.org/w/index.php?title=Tro-heol&oldid=1955585 »\nKemmoù diwezhañ degaset d'ar bajenn-mañ d'an 15 C'hwe 2022, da 09:48.


Josèp Salvat - Wikipedia\nUr pennad Salvat zo ivez.\nJosèp Salvat (Rivèlh, 8 a viz Du 1899 – Surba, 29 a viz Kerzu 1972) a oa ur beleg, ur skrivagner hag ur yezhour okitan.\nJosèp Salvat a voe ganet en ur familh labourerien-douar e Rivèlh (Aude). En okitaneg e voe desavet ha ne zeskas galleg nemet er skol. Beleget e voe e 1912, ha goude e studioù ez eas da gelenn spagnoleg e kloerdi bihan Castèlnòu d’Arri, ha goude-se okitaneg e skol-veur gatolik Toloza. EVel-se e teuas da vezañ unan eus pennoù bras an okitaneg. Adalek 1925 e voe troet gant Katalonia hag ar c'hatalaneg : kenskrivañ a rae gant beleien gatalan ha klask a rae brudañ an okitaneg e Katalonia, dre brezegennoù ha pennadoù e kelaouennoù katalanek. E 1927 e teuas da vezañ unan eus renerien ar Felibritge, sevel a reas, asambles gant Prospèr Estieu, an Escòla Occitana ha, diwezhatoc'h, ar c'h-Collègi d'Occitània (ur skol dre lizher). Klask a rae kas an okitaneg war-raok gant doareoù a bep seurt; dre e gentelioù er skol-veur, e enklaskoù hag e studiadennoù, ha dre e sarmonioù distaget en okitaneg.\nE-pad Brezel diabarzh Spagn e tegemeras repuidi eus Katalonia. E-pad an Eil Brezel-bed e reas war-dro abadennoù radio okitaneg e Haute-Garonne. D'an 9 a viz Mezheven 1944 avat e voe harzet Salvat gant an Alamaned, asambles gant un toullad tud all e Toloza. Gant tri beleg all eus skol-veur gatolik Toloza e voe kaset da gamp-bac'h Neuengamme, e-kichen Hamburg. Eno e skrivas un deizlevr. Distreiñ a reas da Doloza e miz Mae 1945 hag adstagañ gant e labour kelenner en Ensavadur Katolik Toloza. E 1958 e savas ar c'hentañ pirc'hirinded okitanek da Lourd, ha graet e vez bep bloaz abaoe.\nOrdo missae. Traduccion occitana (Ordinal an oferenn), Toloza (1970)\nMon Diurnal de la Deportacion 1944-1945, embannet gant Ernest Nègre, Lo Gai Saber niv. 369-370, Gouere-Eost 1973\nha meur a studiadenn, e galleg peurliesañ, diwar-benn skrivagnerien okitanek, evel Filadèlfa de Gèrda, August Forès pe Pèire Godolin.\nDiurnal de la deportacion (Journal de la déportation) (oc) (fr)\n↑ Pèlerinage inter-régional occitan à Lourdes, Gouere 2016\nAdtapet diwar « https://br.wikipedia.org/w/index.php?title=Josèp_Salvat&oldid=1745690 »\nKemmoù diwezhañ degaset d'ar bajenn-mañ d'an 11 Ebr 2017, da 10:57.


(Adkaset eus Orleañs-Nevez)\nOrleañs Nevez (New Orleans e saozneg ha La Nouvelle-Orléans e galleg) eo brasañ kêr Louiziana, e kreisteiz SUA, war lez ar stêr Mississippi. E gevred Louiziana emañ, war glannoù al lenn Pontchartrain. 390 144 annezad zo bet brasjedet e 2019. Ur porzh hag ur greizenn armerzhel bras eo.\nDont a ra hec'h anv eus hini Philippe d'Orléans (1674-1723), rejant Loeiz XV a Vro-C'hall en XVIIIvet kantved. Unan eus koshañ kêrioù SUA eo. E 1840 e oa trede brasañ kêr ar vro. Anavezet eo Orleañs Nevez abalamour d'he gwrizioù liessevenadurel, d'he sonerezh ha d'he c'heginerezh. Eno eo ganet ar jazz. Brasañ ha brudetañ festival ar gêr eo Meurlarjez.\n1 Tud brudet ganet e Orleañs Nevez\n1.1 Sonerien ha kanerien\n2 Tud marvet eno\nTud brudet ganet e Orleañs Nevez[kemmañ | kemmañ ar vammenn]\nLouis Armstrong (1901-1971) soner jazz\nSidney Bechet (1897-1959) soner jazz\nTerence Blanchard (1962- ) soner jazz\nBuddy Bolden (1870-1931) soner jazz\nRoy Brown (1925-1981) kaner blues\nFats Domino (1928- ) kaner rythm and blues\nChampion Jack Dupree (1910-1992) bluesman\nSnooks Eaglin (1936- ) bluesman\nStuart Hamm (1960- ), soner gitar-boud\nMahalia Jackson (1911-1972) kanerez negro spiritual ha gospel\nDr. John (1940- ), soner\nLonnie Johnson (1894-1970) bluesman\nBranford Marsalis (1960- ) soner jazz\nWynton Marsalis (1961- ) soner jazz ha breur an hini a-raok\nPoppy Z. Brite (1967- ) skrivagnerez\nTruman Capote (1924-1984) skrivagner\nHarry Connick Jr. (1967- ) soner hag aktour\nClyde Drexler (1962- ) c'hoarier basket-ball\nMarshall Faulk (1973- ) c'hoarier football amerikan\nJeffrey Hunter (1926-1969) aktour\nPeyton (1976- ) hag Eli Manning (1981-), c'hoarerien football amerikan\nJohn Allen Muhammad (1960- ) torfedour\nRay Nagin (1956- ) maer Orleans-Nevez\nLee Harvey Oswald (1917-1963) torfedour\nPauley Perrette (1969- ) aktourez\nAnne Rice (1941- ) skrivagnerez\nJohn Kennedy Toole (1937-1969) skrivagner\nCarl Weathers (1947- ) c'hoarier football amerikan hag aktour\nStanley Williams (1953-2005) torfedour, diazezer ar re Crips\nReese Witherspoon (1976- ) aktourez\nPaul Charles Morphy, meurc'hoarier echedoù\nAntoine Rigau (1758-1820) jeneral impalaeriezh Napoleone Buonaparte\nOrleañs Nevez a zo dek kêr gevellet ganti:\nSan Miguel de Tucuman, Arc'hantina\nHoldfast Bay, Aostralia\n↑ Kêrioù c'hoar menneget gant Sister Cities International, Inc. (SCI). Tennet d'an 8 a viz Even 2006.\nAdtapet diwar « https://br.wikipedia.org/w/index.php?title=New_Orleans&oldid=1878427 »\nKemmoù diwezhañ degaset d'ar bajenn-mañ d'an 9 Mez 2020, da 21:13.


Idwal Foel ap Anarawd (Idwal Voal e brezhoneg), marvet e 942, a oa roue Gwynedd, ha meneget evel Roue ar Vrezhoned gant William of Malmesbury, en e Gesta Regum Anglorum, skrivet Judwalum er skrid latin orin, saoznekaet goude en Jothwel. En Annales Cambriae eo skrivet Iudgual.\nRoue e teuas Idwal da vout pa varvas e dad Anarawd ap Rhodri e 916. Ret e voe dezhañ plegañ da anavezout evel ar roue saoz Athelstan evel roue a-us dezhañ. Pa varvas Athelstan en em savas Idwal hag e vreur Elisedd a-enep ar Saozon met lazhet e voent o-daou en emgann e 942.\nGant e vibien Iago ab Idwal hag Idwal, anvet ivez Ieuaf ab Idwal, e ranke mont rouantelezh Gwynedd. Met Hywel Dda, a oa o ren e kreisteiz Kembre, a aloubas Gwynedd, ma rankas mibien Idwal kemer an hent d'an harlu.\nAnarawd ap Rhodri Roue Gwynedd\nAdtapet diwar « https://br.wikipedia.org/w/index.php?title=Idwal_Foel&oldid=1551588 »\nDernière modification le 25 Gen 2014, à 13:48\nKemmoù diwezhañ degaset d'ar bajenn-mañ d'an 25 Gen 2014, da 13:48.


Journal de Renaud Camus, mercredi 23 mai 2018\ncréée le jeudi 24 mai 2018, 0 h 26\nmodifiée le jeudi 24 mai 2018, 0 h 30Plieux, mercredi 23 mai 2018, sept heures du soir. Jadis j’étais très impressionné par les gens qui disaient “ma chaîne YouTube”, “sur ma chaîne YouTube”, “~~~~~~ ~~ ~~~ ~~~~~~~ ~~~~~~~~”, ~~~~. ~~~ ~~~~ ~~~~~~~ ~~~~~~ ~~~ ~~~~~~~~~~ ~~~~~~~~ ~~~~ médias, et leur ~~~~~~~~ ~~~~~ ~~~~~~~~~~~ ~~~~~~~~ ~~~~~~~~~~~~ ~~~ ~~~~~~~~~~~. ~~~~~ ~~~ ~~~ ~~~~~ ~~~~~~ ~~~’~~~~ ~~~~~~~~ ~~~~~~~~~ ~~~~~ ~~~~~~~~~, ~~~~~ ~~~~~~~~~ ~~~~~ ~~~~~ ~~~~ ~~~~~~ ~~~~~~~~~~~~~ ~~~~ ~~~ ~~~~~~~~. En fait les ~~~~~~~~ ~~~~~~~~ ~~~~~ ~~~ ~~~~~~~~, ~~~~~~~~~~, ~~~~ ~~~~~ ~~~~ ~~’~~~ ~~~ ~~~~~~~. ~~. ~~~~~~~~ ~~’~~ ~~~~~~ ~~~~~ ~~~~ ~~~~~~ ~~~~~~-~~~~~. ~~~ ~~~ ~~’~~ ~~~~~~~ ~~~~~~’~~ ~~~~~~~~ ~~~’~~~ seul “film”, si ~~’~~~~ ~~~~~ ~~~ ~~~~, ~~~~ “~~~~~~”, ~~~~~~~, ~~’~~~~ ~~~~~~~ ~~~ ~~~~~~ ~~~ ~~~ ~~~~~~~ ~~~~~~~~~ ~~~~~ ~~~~~~ — ~~’~~~~~~ ~~~~~~~, ~~~ ~~~ “~~~~~~~~~”, ~~~ ~~~~~~ ~~~~~~ ~~’~~~ format plus grand ; ~~~~~ ~~~~~~~~~~~ ~~~ ~~~ ~~~~~~~ ~~~~~ ~~~~ ~~~~ ~~~~~~ ~~~~~~~~~ ~~~ ~~~~~~~. ~~~ ~~~~~ ~~~~~~~~~ ~~~~~~ ~~~ ~~~~~ ~~~~~~~~ ~~~ ~~~~~~~~~~ : ~~~~ ~~~~~ ~~~~~~~ ~~~~ ~~~ ~~’~~~ avoir pas les ~~~~~~~. ~~~ ~~~~~ ~~~ ~~~~~~~~~ ~~~~~~~ ~~~~~~~~ ~~~ ~~’~~~~ (~~~~~ ~~~~~~ ~~~ ~~~~~ ~~~~~ ~~~ ~~~~~ ~~~~ ~~~~ ~~ ~~~~~~~~~ ~~~~~~~~ ~~~~~~~, ~~~~~ ~~’~~~~~~~~~~~ ~~~~~~ Streep).\nLes ~~~~~~~~~~ techniques, innombrables et ~~~~~~~~~~, ~~~ ~~~~~ ~~~~ ~~~~ ~~~~~~ ~~~~ ~~~ ~~~~~~~ ~~ ~~~~, ~~’~~~~~~~~~, ~~~ ~~~~ ~~~~~ ~~~~~~~. ~~~ ~~ ~~ ~~~~~~ ~~~~ ~~~~~~~~~~ ~~~~~~~~~~~~~ — ~~~ ~~~~ ~~~~~ que je n’ai ~~~~~~~ ~~~ ~~~ ~~~~~~~~ ~~~~~~~~~~, ~~~ ~~~~ ~~~~ ~~~~ ~~~~~~ ~~~ réponse.\nJe ~~~ ~~~~~ ~~~~ ~~~ ~~~~ ~~~~~~~ ~~~~~~ ~~~~~~~~~ ~~~ ~~’~~~~~~~~ ~~~~ ~~~~~~-~~~ ~~~~~~~~~ ~~~ ~~~~~~~~ de l’art mais ~~~ ~~~~ ~~~~ ~~~~~~~~ ~~’~~~~ ~~~’~~~~ ~~~ ~~~~~~~~~ ~~~~ ~~~ ~~~~~~~~ ~~~~~~~~~~ — ~~~ ~~~~~ ~~~ ~~~~~~ ~~~ ~~~ ~~~~~ ~~~~~ ~~~~~~~~~~, ~~~ ~~~~~~ ~~~~~~~~~~~~. ~~~~ ~~~~~~~~~ de surprendre, d’horrifier, ~~~ ~~~ ~~~~~~~~~~ ~~~ ~~~ ~~~~~~~~~, ~~~~ ~~~~~~~~~~ ~~~~ ~~’~~~~~~~~~~~~~~~~ ~~ “~~~ ~~~~~~~ ~~~~~~~~” ~~~~~ ~~~~ ~~~~~~~~ ~~~~~~~~~~~, ~~~~~~~~~~, ~~~ ~~~~~~ ~~ ~~~~~~ ~~~ ~~’~~~~~~~~ ~~~~~~~~~~ ~~~ CNRE. Dans mon ~~~~~~~, ~~~~~ ~~~~~~~~, ~~~ ~~’~~ ~~ ~~~~~~~ ~~~~~~~~~~~~~~, ~~~~~ ~~~ ~~~~~~~~~~. ~~~~~ ~~~ ~~ ~~~ ~~~~~ ~~~~~ ~~~~~~~~~ ~~’~~~~~~~. ~~~~~-~~~~~ ~~~ ~~~~~~~~~-~~~ deux ~~~~~~~~, ~~~ ~~~~~ : ~~~~ pour mes tweets ~~~~~~~~~~~~~~~~~~~, ~~~ ~~~~~~~ ~~~~~~~~ (~~~~~ ~~~~~~~ ~~~~~~ ~~~~~~~ ~~~~~~~~), ~~’~~~~~~ ~~~~~ ~~~~ ~~~~~~~~~~~~~~ ~~~~~~~~~~~ ; ~~~~ ~~~ ~~~ ~~~~~~~~ ~~~~~~ ~~~~~~~~~~ ~~~~~ ~~~~~~~~~ ~~~~-~~~~~, ~~~ ~~~~~, ~~~~~ ~~~~~~~~ extérieurs, de courtes ~~~~~~~, ~~~ ~~~~~~~~~ ~~~~~~ ~~~~~ ~~~ ~~~~~~~~~ ~~~~~ ~~~~~~~ ~~~~ ~~~ ~~~~~ ~~~~~ ~~~~~~~~ ~~~ ~~~~~~~ ~~~~~~~~~~~~~~ ~~~~~~~~, ~~~~~~~-~~~ ~~’~~~~~~~~~~~~ ~~~~~~~~~~, ~~~~~ ~~~ ~~~~~, ~~~ ~~~~~~ ~~ mes activités à ~~~ ~~~~~ ~~~ ~~~~~~~~. ~~~~~~~-~~~ ~~~~~ ~~~~~~~~~~~~ ~~~ ~~~~~~~~~ ~~~~ ~~~~~, ~~~~~~~~ ~~~~ ~~~ ~~~~~~~ ~~~~~~~~ ~~~ ~~’~~~ ~~~ ~~’~~~~~~ ~~~~~ ~~’~~~~~~~~~~~ ~~~~~~~~ ~~~~~~~~~~~~~~ l’autre ?\nRaisonnable, ~~~~~~~~~~~~~ ~~~~. Mais, ainsi que ~~’~~~~~ ~~ ~~~ ~~~~~~~~, ~~~ ~~~~~ ~~~~ ~~~~~~~~~~~~~ ~~~~ ~~~~ ~~~~ ~~~~~~ ~~~~~ ~~~ ~~~~~~ ~~~~~~~ ~~~~~ ~~~ ~~~~~~~~~~ ~~~ ~~~~~ ~~~~ ~~~~~~~. ~~~~~~~ ~~~~~~~ ~~~~~ ~~~~~~~ aux fous — ~~~~ ~~~ ~~~~~~~~~ ~~~~ ~~~~~~ ~~~~.\nvoir l’entrée du mercredi 23 mai 2018 et son image dans Le Jour ni l’Heure


Accueil / Lec'h / Breizh / Fañch, Fanch, François,…\nMaxime TOUZE 15 May 2017\nReuz a zo war ar genrouedad tro-dro d’an afer Fañch. Ur familh eus Rosporden n’he deus ket gellet envel o mab nevez-c’hanet diriaou Fañch abalamour d’an ñ na vez ket degemeret gant marilh ar boblañs peogwir n’eo ket ul lizherenn c’hallek… Biskoazh kemend-all ! E 2017 e vez nac’het anvioù brezhonek gant ar Stad peogwir ne vefent ket e yezh ofisiel ar vro. Dismegañsusat tra ! Ur choaz personel eo hag unan kreñv rak pouezus eo evit an holl dud an anvioù-bihan. Penaos e c’heller hiziv an deiz nac’hañ da dud ’zo envel ur bugel en ur mod pe ur mod all ? Aotreet a vez anvioù a bep seurt, lod droch-kenañ zoken (Boghosse, Berk, Merdive,…). Fañch a zo un anv boutin e Breizh-Izel. Krediñ a reer e oa gounezet dija ar stourm evit an anvioù e brezhoneg, a-drugarez da familh ar Goarnig paneveken. Ret eo kaout soñj e oa e-barzh programm ar Front National gallekaat an holl anvioù e Frañs. Neuze piv ’oar, marteze e vo difennet en-dro un deiz bennak an anvioù brezhonek ? Stourm a ranker bepred.\nWar Twitter ha Facebook e vez gwelet ur yoc’h a dud o kemm o skeudenn brofil evit lakaat un Ñ evit diskouez o souten hag o c’hengred gant ar familh-mañ. Lod betek implijout an hashtag #Fañchon. Kalzik mediaoù gall zo oc’h adtapout ar c’heloù-se, trouz a zo tro-dro d’an afer. Gant ar spi e c’hello cheñch an traoù ar reuz-mañ. Ma vefe ofisiel ar brezhoneg ne c’hoarvezfe ket seurt traoù. Ur skouer fetis eus ar pezh a zegaso kadarnaat karta ar yezhoù rannvroel ha minorel.\nAr familh n’he deus ket c’hoant da cheñch anv, abaoe nav miz o doa kavet an anv-se, n’o deus soñjet e-barzh hini ebet all. Ur sinadeg zo enlinenn evit souten ar familh ha diskuliañ ar c’helc’hlizher a zifenn outo envel o mab e yezh ar vro. Tost 2 000 sinadur betek-henn.\nD’ar poent ma embannomp he deus asantet ti-kêr Kemper enskrivañ an anv Fañch gant an dildenn. Da welet ar pezh a raio ar Stad da c’houde. Ur pezh mell trec’h e vefe.\nShare the post "Fañch, Fanch, François,…"


Stumm eus an 20 Kzu 2010 da 09:28\n7 097 okted ouzhpennet , 10 vloaz zo\nStumm eus an 20 Kzu 2010 da 09:19 (kemmañ)\nStumm eus an 20 Kzu 2010 da 09:28 (kemmañ) (dizober)\n*ar prantad prientiñ-mañ « an darbarañ evit stokañ ha mirout ».\n=== Dibab ha prenañ magadurioù ===\nKeginañ a ra ar c'heginer e meur a zoare diouzh an aozeennoù a c'hall kaout, met ivez diouzh ar boazioù sevenadurel pe relijiel e-keñver magadurizoù zo (da skouer, chom hep debriñ kig-moc'h, pe ober gant teknikoù zo evit prientiñ ar magadurioù e doare ma vefent kasher).\nUr pourvez a ranko bezañ aes da gaout (aes da zastum pe da genderc'hiñ er-walc'h) evit talvezout da voued d'an dud. Ar c'halite anezhañ a ranko ivez bezañ diouzh ezhommoù an dud ha marc'had-mat e ranko bezañ.\nNe zebr ket Mab-den evit bevañ hepken met evit ar blijadur ivez. Dre-se e ranko ur magadur kaout perzhioù all a denn d'ar blaz ha merzet e vo ar boued en un doare disheñvel pa vezont tañvaet gant ar c'hevredigezhioù disheñvel a dud. Un ober sokial eo en em vagañ ivez : tud zo a glask chom hep debriñ magadurioù zo rak ur skeudenn zidalvoudekaus a gasont (evel an irvin-saoz pe an eoul kolza goude ar Brezel-bed kentañ met klask a reont, er c'hontrol, debriñ boued rouesoc'h ha keroc'h (evel an avu druz pe ar c'haviar), ha boued dañjerus zoken (ar fugu). Ijin o deus evit prientiñ meuzioù diwar rekipeoù diaes, saourus ha brav da welet.\nHervez o mennozhioù religiel, ha politikel zoken, e vez graet kegin ivez gant an dud. Magadurioù zo na vezont ket debret gant an dud dre m'o deus boazioù sevenadurel pe religiel ha berzet eo outo debriñ diouto (da skouer, ne vez ket debret kig-bevin gant an Indiz na kig-moc'h gant ar vuzulmaned) pe berzet eo da dud zo prientiñ meuzioù e doareoù zo, hervez o religion (Da skouer, difennet eo d'ar Yuzevien, hervez o religion, fardañ meuzioù en ur veskañ kig ha boued-laezh).\nNac'hañ a ra tud zo (da skouer, ar vegetarianed pe ar vegetalianed) debriñ boued ma teu diwar ul loen bennak. Un dibab divezel eo. Goulenn a reont ivez e vefe difeulz an dud ouzh al loened pe e vefe taolet muioc'h a evezh ouzh an endro hag ouzh ar viosferenn. (Koustañ a ra keroc'h kenderc'hiñ ur c'hilo protein loened eget ur c'hilo protein plant). Difennet e vez alies ar mennozhioù-se gant an ekologourien.\nDibabet e vez magadurioù diouzh dezverkoù niverus-kenañ da gentañ neuze. E-pad pell amzer ne veze debret nemet ar boued a veze aes da gaout.\n* en egor : da skouer, debret e veze kig mammout en un ekorannvro e norzh Europa pe ed a veze debret er Greskenn strujus ;\n* en amzer : ne c'halle ket an dud kaout pourvezioù penn-da-benn d'ar bloaz : e-pad an hañv, da vare an eostoù, e veze graet gouelioù an eostoù, en diskar-amzer e vez graet gouelioù ar mendemiñ, er goañv e teue an dienez a voued peurliesañ ha neuze en em vage an dud diwar ar boued a c'hallent kavout.\nAr boazioù hag an teknikoù keginañ zo bet ijinet evit fardañ boued a zeue eus ar c'hutuilh, ar pesketa, pe ar pourvezioù a zeue eus al labour-douar pe eus ar sevel loened met tennañ a raent ivez d'an heloskoù a c'halled kaout (koad, glaou).\nEr broioù greantelaet e vez prenet an darn vrasañ eus ar magadurioù a vez implijet d'ober kegin er stalioù nes pe er gourmarc'hadoù. Magadurioù a zeu war-eeun eus ar c'henderc'hiñ eo a-wechoù pe magadurioù a vez treuzfurmet evit darn dija, prest da vezañ debret zoken. N'eus ket ezhomm da geginañ meuzioù aozet peurliesañ. Trawalc'h eo adtommañ anezho. An darn vrasañ eus hor magadurioù a vez gwalc'het ha tretet evit mirout anezho eus ar gwellañ (gwelet danvez bouedel). Gant an darn vihanañ eus an dud e vez kenderc'het o magadurioù ganto o-unan, dre liorzhañ pe dre prenañ anezho war-eeun digant ar genderc'herien, en atantoù pe er stalioù war vord an hentoù. Ar magadurioù-se a vez debret diouzhtu pe miret e vezont e podoù pe skornet e vezont.\nGant an eskemmoù lies a vez graet er bed e vez kavet magadurioù liesseurt-kenañ, ha se a-hed ar bloaz, gant an dud zo o chom en takadoù diorret an armerzh enno. A-raok ne c'halle ket an dud debriñ frouezh da vareoù zo met bremañ e c'haller kavout frouezh er stalioù a-hed ar bloaz dre ma vezont gounezet e tiez-gwer tommet, e broioù all suoc'h, pe degaset e vezont gant kirri-nij eus an hantervoul all. Dre ma c'haller kavout pourvezioù zo a-hed ar bloaz ez eus bet degaset cheñchamantoù er boazioù debriñ hag el lidoù niverus ivez. Da skouer, boas e veze an dud e Frañs pe e Belgia da brofañ un orañjezenn da Nedeleg. Marc'had-mat eo deuet da vezañ an orañjez hiziv ha gallout a reer kavout anezho a-hed ar bloaz hiziv an deiz. Ma laouena tud zo peogwir ez eus muioc'h a vagadurioù, ha muioc'h a zoareoù da fardañ boued eta, lod all o deus keuñv peogwir ne vez ket mui dalc'het kont eus koulzoù ar bloaz evit fardañ boued, pe goulenn a reont seurtadoù boued kenderc'het er vro, ha marc'hadmatoc'h war dachenn an endro.\nEvit klozañ, er broioù greantelaet e verzer e vez dilezet magadurioù zo tamm-ha-tamm rak n'int ket mui diouzh ar c'hiz hag « ankounac'haet » int gant an ijinerezh gounezvouedel lec'hel. Pal luskadoù evel Slow Food zo diwall ar c'heginerezh ekorannvroel, hag ivez ar plant, an hadoù, al loened doñv hag an teknikoù labour-douar a dalvez da genderc'hiñ anezho.\n=== An doareoù poazhañ ===\nPa vez keginet e vez poazhet ar magadurioù peurliesañ. An doareoù poazhañ pennañ zo :\n* ar birviñ\n* er parpilhot\n* dindan c'houllo : poazhañ boued dindan c'houllo en dour o virviñd\n* er vurezh : poazhañ boued en ur forn dre vurezh.\n* mod Bro-Saoz : poazhañ boued en ur c'hemantad bras a zour sall (legumaj)\n* ar gourvirviñ gant dour bervus da gentañ : lakaat boued (da skouer : pesked) da booazhañ e dour o rollvirviñ\n* ar gourviviñ gant dour yen da gentañ : lakaat boued (da skouer : vioù, avaloù-douar, h.a.)en un dourenn yen da lakaat da virviñ da c'houde\n* ar mougadellañ (poazhañ en un endalc'had kloz, en ur implijout dour ar magadurioù a ya da aezhenn\n* ar mouzanniñ\n* ar c'hudaouiñ (poazhañ boued goustadik war dan bihan betek ma vo war-nes birviñ\n* ar frinkañ (poazhañ gant druzoni en ur baelon, en ur frinkell, h.a.)\n* ar paelonañ (poazhañ boued en un endalc'had kloz er forn gant ur gwarnisadur legumaj zo bet lakaet da rousaat a-raok\n* ar fritañ\n* ar grilhañ\n* ar rostañ\nAdtapet diwar « https://br.wikipedia.org/wiki/Dibar:MobileDiff/872638 »


Essêo gad an néo-breton\nSujet: Essêo gad an néo-breton Mer Mai 29, 2013 1:09 am\nC'hoant ma da c'hoari un tamm bihen.\nDeut da joñj din, pé oain lenn pezh ma skrivet ba ma diksionèr, ba'r bajenn gentañ, ha oa sa'et ma joñj din d'essêo lak an dra-he mod néo-breton 'vid gwel pe-sort mod kont vefe, drol é 'benn ar fin (gwraet ma gad o "geriadurioù" 'vid ar c'hoari) :\nHemañ vo digoust, moulabl ga pep heñi ahan'h, droad da roiñ d'ar re-all, ha kargabl diwar ma blog war-eñwn. Ranket dec'h lesk ma hano war an diksionèr 'vel-just, arabad gwerzhañ 'nahoñ, arabad cheñch anahoñ heb goull genin a-raog. Laket vo traou 'zhpenn barzh hir-ma-hall, hag hadembannet vo ur wech tre vare pé ho mignac'h draou barzh.\nDigoust e vo, gallout a raio pep hini e gefledañ, e zasparzhañ d'ar re-all, e bellgargañ diouzh ma blog war-eün. Dleout a reoc'h lezel va anv war ar geriadur evel-just, arabat eo e werzhañ, arabat eo e gemm hep goulenn ouzhin a-raok. Ouzhpennet e vo keit a c'hallin, daskoulzet e vo an adembannadur dre ma vo kresket anezhi.\nAhe zo voien da gontinuiñ\nAes é d'ober :\n- Lakad brezhoneg mad e galleg mad\n- Digor ur "geriadur" burzhudus\n- Lakad ar galleg mad e néo-breton propr\nha mad é


Charles Baratoux, ganet d'an 19 a viz Genver 1846 e Sant-Brieg hag aet d'an Anaon d'an 19 a viz Meurzh 1898 er memes kêr , a oa un embreger labourioù foran hag ur politikour breizhat. Goude bezañ aet war e leve evel embreger e voe kuzulier-kêr Sant-Brieg (1888), maer e 1890, kuzulier-departamant Aodoù-an-Arvor, prezidant kambr kenwerzh (1891) ha besprezidant sindikad embregerien labourioù foran Bro-C'hall.\nUn delwenn a oa bet savet gant Jean Boucher en enor da Charlez Baratoux ha staliet e Sant-Brieg dirak ti kozh an aotrou en un doare da c'hortoz. D'an 10 a viz Ebrel 1904 ez eo lidet ar staliadur ofisiel da c'hortoz, al labour a oa bet evit ar priz a 3000 lur. 14 a viz Gouhere 1907 ez eo echu labourioù al leurgêr ha lidet ar staliadur ofisiel ha da viken plasenn Baratoux . E miz Genver bloavezh 1942 e oa bet tennet ha teuzet. E 1949 e oa bet staliet ur gopienn gant Elie Le Goff savet er bloavezh 1906. \nAdtapet diwar « https://br.wikipedia.org/w/index.php?title=Charles_Baratoux&oldid=1660533 »\nDernière modification le 5 Gwe 2015, à 07:56\nKemmoù diwezhañ degaset d'ar bajenn-mañ d'an 5 Gwe 2015, da 07:56.


Sevenadur Aurignac - Wikipedia\nSevenadur Aurignac zo ur sevenadur ragistorel a zeroù Henoadvezh diwezhañ ar maen, oberiant etre 39 ha 28 000 blez avamañ. Klotaat a ra ar sevenadur-mañ get donedigezh an den modern (Homo sapiens) e Kreiz-Europa hag en Europa ar C’hornôg. Anavout a reer roudoù sevenadur Aurignac a-drugarez da vinvioù askorn ha da vinvioù maen piaouel.\nTakad m'en em astennas sevenadur Aurignac\n2 Hin hag endro\n4 Henijinerezh ar vein hag an askorn\nSavet ez eus bet an anv « sevenadur Aurignac » e 1906 diàr henijinerezh ar vein mougev Aurignac (Haute-Garonne) bet furchet e 1860.\nMonet a reas an hin àr washaat a-hed ar prantad amzer a yeas a zeroù ar sevenadur Aurignac da zeroù sevenadur Gravette. Yenoc’h ha sec’hoc’h e taas da vout. Kavet e veze loened geotdebrer: mammouted, frikorneged gloanek, kirvi-erc'h, roñsed, ejoned, moreganed,… ha kigdebrerion: arzhed, kazheged bras, bleizi, bleizi-broc'hed,…\nKavet ez eus bet elfennoù a sevenadur Aurignac e Sueuropa hag en Europa ar C’hornôg (hag en Altai zoken).\nHenijinerezh ar vein hag an askorn[kemmañ | kemmañ ar vammenn]\nBeg ul lavnenn doare Dufour\nBeg ur sagae he diaz faoutet\nA-fet binvioù maen e kaver:\nLavnennoù bras distremenet en daou du : al lavnennoù aurignasian.\nPezhioù karennet niverus (kraverioù, engraverioù).\nSavet ez eus bet begoù sagaeioù o diazoù faoutet get ivor pe get brankoù kirvi-erc’h.\nRoñsed mougev Chauvet, Ardecha, Bro-C'hall\nAn den leon (Jura Swab, Alamagn)\nBrudet eo arz sevenadur Aurignac evit arz mougevel mougev Chauvet, koshañ roudoù taolennadurioù skeudennus. Setu ma soñj tud zo e oa tud sevenadur Aurignac (Homo sapiens kentañ en Europa) an arzourion gentañ. Neoazh, n’eus prouenn erbet n’o deus ket tud Neandertal (sevenadurioù Moustier ha Châtelperron) savet oberennoù arz e danvezioù kollidik. Arz ar ficherezh, anavet e sevenadur Châtelperron dija, zo bet diorret get tud sevenadur Aurignac : dent, kregin, ivor pe brankoù kirvi toullet. Meur a zelwenn, kizellet en ivor mammouted, a skeudenne tud pe loened, zo bet kavet. Unan ag ar re vrudetañ eo an “den leon”, kavet en Alamagn.\nSoñjal a reer peurliesañ e oa sevenadur Aurignac hani tud Cro-Magnon, da lâret Homo sapiens gentañ Europa. Bout e oa c’hoazh a dud Neandertal en Europa da vare sevenadur Aurignac, neoazh, liammet e veze tud Neandertal diwezhañ get ur sevenadur arall : hani Châtelperron. Dishañval mat eo an daou sevenadur an eil douzh egile ha n’eo ket ganet hani Aurignac (krouet ex-nihilo) diàr hani Châtelperron (ganet diàr sevenadur Moustier).\nAdtapet diwar « https://br.wikipedia.org/w/index.php?title=Sevenadur_Aurignac&oldid=1880886 »\nHenoadvezh nevez ar maen\nKemmoù diwezhañ degaset d'ar bajenn-mañ d'an 10 Gou 2020, da 11:09.